Meniupkan Rohani, Membangunkan Jiwa: Bicara Buku  Al-Attas’ Psychology

Untuk mendapatkan maklumat terkini, ikuti kami melalui Telegram

Bangi – Selepas dua tahun enam bulan tertangguh disebabkan pandemik COVID-19, ilmuwan, teknokrat dan birokrat tersohor negara, Yang Berbahagia (YBhg.) Datuk Seri Ir. Dr. Zaini Ujang, Ketua Setiausaha Kementerian Alam Sekitar dan Air (KASA) memulakan kembali sesi Bicara Buku di kediaman beliau pada pagi ini.

Buku Al-Attas’ Psychology karya YBhg. Profesor Dr. Muhammad Zainiy Uthman terbitan Himpunan Keilmuan Muslim (HAKIM) 2022 menjadi pilihan buku pertama yang dibicarakan. Penulis merupakan Profesor di Raja Zarith Sofiah Centre for Advanced Studies on Islam, Science and Civilization (RZS-CASIS), Universiti Teknologi Malaysia, Kuala Lumpur.

Penulis melahirkan rasa kesyukurannya kerana berpeluang menimba ilmu bersama-sama dua orang ilmuwan Islam tersohor zaman moden ini, iaitu Fazlur Rahman semasa menuntut di Universiti Chicago, Amerika Syarikat dan YBhg. Tan Sri Profesor Syed Muhammad Naquib al-Attas yang menjadi penyelia kajian doktor falsafah beliau di International Institute of Islamic Thought and Civilization (ISTAC), Kuala Lumpur.

Buku setebal 177 halaman ini disiapkan oleh penulis dalam tempoh dua tahun semasa Perintah Kawalan Pergerakan (PKP) COVID-19 yang lalu. Buku ini menggarap dan menterjemahkan pemikiran Tan Sri Profesor Syed Muhammad Naquib al-Attas yang dibahagikan kepada lima bab utama, iaitu “Prologue“, “The Human Soul and The Intellect“, “The Heart and Spiritual Cognition“, “Happines“ and “Epilogue“.

Penulis turut membicarakan beberapa gagasan Profesor Naquib al-Attas. Antaranya termasuklah tentang “Qalbu” yang menjadi lebih penting berbanding dengan intelek dan harus menjadi asas kepada proses pendidikan; “kesempurnaan intelek”; dan empat perbezaan pengetahuan, iaitu wahyu, hikmah, ilham dan ilmu.

Dalam buku ini juga penulis mengetengahkan idea tentang roh atau jiwa (halaman 30) dan idea kapasiti pintar (halaman 34) melalui rajah yang dinukilkan oleh Profesor Naquib al-Attas. Penulis turut berhujah tentang kekeliruan dan kesilapan dalam pengetahuan serta kehilangan adab dalam menuntut ilmu yang berlaku pada masa ini.

Sesi bicara buku ini amat relevan dan signifikan kerana berupaya meniupkan rohani dan membangunkan jiwa pembaca serta memberikan sudut pandang yang kukuh dari kaca mata ilmuwan Islam dalam mendepani cabaran dunia moden khususnya yang berkaitan tentang kekeliruan dan ketidaksahihan epistemologi. Bertepatan dengan konsep pembelajaran sepanjang hayat, menurut Datuk Seri Ir. Dr. Zaini Ujang, sesi ini akan bersambung lagi. Sebagai rekod, buku terbaharu tulisan Datuk Seri Ir. Dr. Zaini Ujang yang diterbitkan oleh Dewan Bahasa dan Pustaka ialah Kumpulan Puisi Dari Penjuru Sofa. Buku ini telah menambahkan lagi koleksi kepustakaan Alam Melayu.


Dasar Terkini KPM Pacu Pendidikan Negara Bertaraf Global

Putrajaya – Program “Showcase” Transformasi Pendidikan yang berlangsung di Pusat Beli-belah Alamanda, Putrajaya pada 12 hingga 14 Ogos 2022 telah menampilkan Menteri Kanan Pendidikan, Yang Berhormat Datuk Dr. Radzi Jidin bagi menyampaikan dasar-dasar terkini Kementerian Pendidikan Malaysia (KPM).

YB Menteri Kanan Pendidikan mengambil kesempatan ini untuk menjelaskan beberapa dasar utama kementerian, terutamanya yang berkaitan dengan pemansuhan peperiksaan Pentaksiran Tingkatan 3 (PT3) yang telah diumumkan baru-baru ini.

Ujar beliau, pendekatan baharu yang diperkenalkan KPM membolehkan Malaysia mewujudkan satu sistem pendidikan yang dapat melahirkan murid yang mampu bersaing di peringkat dunia. Beliau turut menjelaskan bahawa sebarang keputusan yang dibuat dalam konteks membentuk dasar baharu di peringkat kementerian diteliti secara mendalam dan dikaji satu persatu.

Beliau mengulas lanjut tentang Pentaksiran Kemasukan Sekolah Khusus (PKSK) yang telah diperkenalkan pada tahun 2020 bagi memberikan peluang kepada ibu bapa yang berminat untuk mendaftarkan anak-anak ke sekolah asrama setelah Ujian Penilaian Sekolah Rendah (UPSR) dimansuhkan. Pelbagai pendekatan akan diambil bagi menetapkan kemasukan murid di tingkatan empat setelah pengumuman pemansuhan peperiksaan PT3 dibuat.

Keputusan ini dibuat selaras dengan matlamat untuk mengukuhkan Pentaksiran Bilik Darjah (PBD) yang telah berlangsung lebih 10 tahun.

Selama ini masyarakat terlalu memberikan tumpuan kepada peperiksaan, namun begitu kemenjadian murid keseluruhannya tidak menjadi tumpuan utama.“

Jika tumpuan kita kepada peperiksaan, maka Pentaksiran Bilik Darjah itu adalah bukan menjadi keutamaan yang paling penting.

Tambah beliau lagi, pelaporan untuk setiap mata pelajaran juga ditambah kepada tiga pelaporan, iaitu pentaksiran berterusan, pelaporan berdasarkan ujian akhir sesi akademik dan laporan usaha murid. Selain itu, dalam mengurangkan beban guru, pihak KPM mengambil inisiatif untuk mewujudkan bank soalan bagi memudahkan guru menjana soalan untuk Ujian Akhir Sesi Akademik daripada sistem tersebut.

Beliau turut menyeru ibu bapa, guru-guru dan masyarakat agar memberikan kepercayaan kepada kementerian untuk bergerak bersama-sama bagi menjadikan sistem pendidikan jauh lebih baik.

Apa yang paling penting, ibu bapa dan guru-guru perlu bekerjasama dengan niat untuk membina anak ini dalam sistem persekolahan kita.

Transformasi ini adalah demi kebaikan anak-anak kita yang bakal menjadi pewaris kepada negara kita.

Program “Showcase” Transformasi Pendidikan ini merupakan salah satu aktiviti di bawah program khas KPM bersempena dengan sambutan Hari Kebangsaan Malaysia pada tahun ini, iaitu program “Bersama Semarakkan Transformasi Pendidikan”. Program ini merupakan usaha kolaboratif semua bahagian di KPM untuk menguar-uakan kepada masyarakat berkaitan dengan projek serta inisiatif transformasi yang dilaksanakan oleh KPM dalam usaha memacu kecemerlangan dunia pendidikan negara.


Beri Kepercayaan kepada Wanita untuk Mengemudi Tampuk Kepimpinan – Raja Puan Muda Perlis

Untuk mendapatkan maklumat terkini, ikuti kami melalui Telegram

Arau – “Hari ini, semakin ramai wanita diberi kepercayaan untuk mengemudi tampuk kepimpinan, baik dalam sektor kepolisan mahupun dalam bidang lain seperti korporat dan pendidikan,” titah Raja Puan Muda Perlis, DYTM Tuanku Hajah Lailatul Shahreen Akashah Khalil pada hari ini dalam Webinar Women in Search of Excellence bertajuk “Lady Boss in the Police Force”.

Menurut baginda, “Persepsi Wanita sebagai Pemimpin”, iaitu berdiri sama tinggi, duduk sama rendah, kaum wanita seharusnya difahami sebagai seseorang yang mempunyai keyakinan, kecenderungan, minat dan perspektif yang pelbagai. Mengungkapkan persepsi negatif sebelum menyaksikan persembahan wanita akan melesapkan bakat serta keupayaan seseorang wanita tersebut akan menjejaskan sistem pentadbiran organisasi, baik dari segi keselamatan negara, ketenteraman awam serta tugasan kepolisan.

Keselamatan negara, ketenteraman awam, pencegahan jenayah, serta pembentukan modal insan dalam Pasukan Polis DiRaja Malaysia (PDRM) merupakan bebanan tugas yang sangat mencabar serta memerlukan tahap pemikiran yang tinggi, ketahanan fizikal serta mental yang kuat.

“Selain itu, dorongan dan sokongan dari orang rapat dan keluarga juga penting untuk menjaga kestabilan emosi dan mental mereka,” titah baginda selepas berkenan menandatangani watikah penghargaan kepada Ketua Polis Perlis, DCP Dato’ Surina Saad, ahli panel dan urus setia atas pelibatan dan komitmen dalam menjayakan program Webinar Yayasan Tuanku Fauziah (YTF) Siri Ke-11, anjuran PDRM dengan kerjasama YTF secara dalam talian.

Melalui titah baginda menyatakan bahawa antara rintangan yang harus dilalui adalah norma wanita dalam sektor kepolisan sebagai seorang ibu yang lembut dalam mendidik dan membimbing anak-anak, terselit ciri-ciri kepimpinan dan ketegasan seorang ibu. Hal ini secara tidak langsung membuka mata para wanita dengan memberikan pendedahan melalui maklumat yang padat dan bertepatan tentang realiti kini.

Anggapan perspektif lapuk bahawa bidang kepolisan tidak sesuai kepada wanita tidak lagi relevan. Rata-rata wanita masa ini juga berpelajaran tinggi, mempunyai pekerjaan dan berkedudukan yang baik, bersifat kepimpinan dan berkaliber dalam tugasan. Wanita sebegini harus diberi merit dan penghargaan berdasarkan pencapaian kendiri mereka dan bukanlah berdasarkan kepada aspek jantina sahaja.

Selaku Pengerusi YTF, baginda turut menzahirkan ucapan tahniah kepada Ketua Polis Negara, Tan Sri Acryl Sani Abdullah Sani atas penganjuran program ini yang disempurnakan titah perasmiannya oleh Raja Muda Perlis, DYTM Tuanku Syed Faizuddin Putra Jamalullail.

Dalam perkembangan yang sama, webinar ini turut melibatkan ahli panel yang berkongsi ilmu, pengalaman serta pandangan. Mereka ialah terdiri daripada DCP Dato’ Nerita Yaacob yang membicarakan tentang Kerjaya Wanita dan Modal Insan dalam PDRM, DCP Dato’ Sasikala Devi A/P Subramaniam (Macau Scam, Sumbangan Wanita dalam Pencegahan dan Siasatan Jenayah Komersil), DCP Normah Ishak (Pelibatan Pegawai Wanita dalam Isu Pencegahan Aktiviti Pengganas, ACP Siti Kamsiah Hassan (Jenayah Seksual dan Peranan Pegawai Wanita), manakala Inspektor Zaitul Najihah Abd Patah selaku pengacara majlis.


MAIPs Serah Tabung Ibnu Sabil kepada Kedutaan Switzerland

Kangar – Raja Muda Perlis, DYTM Tuanku Syed Faizuddin Putra Jamalullail selaku Yang DiPertua Majlis Agama Islam dan Adat Istiadat Melayu (MAIPs) berkenan menyerahkan sumbangan melalui Tabung Ibnu Sabil kepada pihak Kedutaan Switzerland untuk kegunaan rakyat Malaysia yang dalam kesusahan di negara tersebut, hari ini.

Switzerland merupakan antara pelabur terbesar di Malaysia, malah menjadi pelabur ketiga terbesar di Eropah pada tahun 2021. Jumlah pelaburan masuk yang telah diluluskan dari Switzerland ke Malaysia berakhir tahun 2021 adalah bernilai RM17.2 bilion yang merangkumi sebanyak 231 projek.

Hal ini dikatakan demikian telah membuka sebanyak 24 ribu peluang pekerjaan dalam pelbagai bidang. Antara syarikat multinasional dari Switzerland yang bertapak di Malaysia, termasuklah Nestle, VAT Group, Haco, ABB Group, Escatec Group, RUAG International Holding AG, Roche Holding AG dan banyak lagi.

Menurut kajian, perdagangan Malaysia dan Switzerland pada tahun 2021 telah mencecah A.S.$2.34 bilion, iaitu meningkat sebanyak 11.3 peratus berbanding dengan tahun 2020. Daripada jumlah ini, eksport Malaysia adalah sebanyak A.S.$471.4 juta, iaitu turun sebanyak 26.4 peratus berikutan impak pandemik COVID-19 yang menjejaskan kapasiti penggiat industri serta kekurangan bahan mentah disebabkan oleh isu geopolitikal.

Syarikat di Malaysia pula telah mengimport daripada Switzerland dengan nilai import sebanyak A.S.$1.86 bilion pada tahun 2021, peningkatan sebanyak 27.9 peratus. Walaupun, Malaysia mengimport lebih banyak daripada mengeksport, momentum aktiviti perdagangan antara kedua-dua negara dapat dikekalkan.

Berikut adalah menurut hebahan media MAIPs yang dipersembahkan maklumkan oleh Kuasa Usaha Sementara Kedutaan Besar Malaysia di Bern, Switzerland, Zuliera Zariz Azman Aziz kepada Raja Muda Perlis, DYTM Tuanku Syed Faizuddin Putra Jamalullail ketika menyambut keberangkatan tiba baginda di Lapangan Terbang Antarabangsa Kloten, Zurich, Switzerland.

Menurut Zuliera, “Kedudukan Switzerland yang terletak di tengah-tengah benua Eropah dengan keadaan ekonomi dan politik yang amat stabil menjadikannya sebuah negara yang amat strategik untuk urusan perdagangan, ekonomi, pendidikan, sains dan teknologi. Industri pekerjaannya yang amat berdaya saing telah menarik lebih daripada 1400 rakyat Malaysia untuk tinggal bekerja di sini.

“Pada masa yang sama, ramai tenaga pakar dari negara Switzerland juga sedang dan akan bekerja secara sepenuh atau separuh masa di Malaysia dalam pelbagai bidang, terutamanya dalam bidang farmasi, kejuruteraan dan kewangan”.

Tambah beliau, produk perkilangan kekal sebagai produk perdagangan utama antara Malaysia dengan Switzerland pada tahun 2021. Antara produk utama ialah produk perkilangan seperti produk elektrik dan elektronik, produk petroleum, bahan kimia dan produk kimia serta produk berasaskan kelapa sawit.

Berangkat sama ialah Raja Puan Muda Perlis, DYTM Tuanku Hajah Lailatul Shahreen Akashah Khalil dan anakandanya, Syed Sirajuddin Areeb Putra Jamalullail.

Turut hadir menyambut ialah Konsul Kehormat Malaysia bagi kanton Zurich dan Aargau, Guna Mahalingam.

Tuanku Raja Muda mempunyai jaringan luas di negara tersebut kerana pernah berkhidmat sebagai Pengurus Kawasan Malaysia Airlines bagi Switzerland, Austria dan Eropah Tengah berpejabat di Zurich dari tahun 1998 hingga tahun 2002 sebelum berangkat pulang untuk memegang amanah sebagai Pemangku Raja Perlis ketika Raja Perlis Tuanku Syed Sirajuddin Jamalullail dilantik sebagai Seri Paduka Baginda Yang DiPertuan Agong Malaysia Ke-12.


Perjanjian MoU UiTM-CSRC Pakistan Terus Memperkasakan Bidang Penyelidikan dan Inovasi

Untuk mendapatkan maklumat terkini, ikuti kami melalui Telegram

Shah Alam – Universiti Teknologi MARA (UiTM) Malaysia dan Centre for Sustainability Research and Consultancy (CSRC) Pakistan menandatangani Memorandum Persefahaman (MoU) bagi memperkasa kerjasama penyelidikan dan inovasi dalam satu majlis yang bertempat di MASMED, UiTM Shah Alam pada hari ini.

Majlis penandatanganan perjanjian MoU ini telah disempurnakan oleh Rektor UiTM Cawangan Perlis, YBhg. Profesor Madya Ts. Dr. Shukor Sanim Mohd. Fauzi, mewakili YBhg. Naib Canselor, Profesor Datuk Ts. Dr. Hajah Roziah Mohd Janor dan Profesor Dr. Abdul Halim Abdul Majid mewakili CSRC Pakistan.

Dalam perjanjian tersebut, teras utama MoU adalah untuk menggalakkan kerjasama dalam penyelidikan dan inovasi antara Malaysia dengan Pakistan dalam pelbagai bidang seperti ekonomi, perniagaan dan sains sosial.

Hasil kerjasama itu, UiTM Cawangan Perlis dan MASMED, UiTM serta CSRC Pakistan menjadi tuan rumah bagi perlaksanaan 6th International Research Conference on Economics, Business and Social Sciences (6th IRC 2022-MY Chapter) yang diadakan bermula 17 hingga 18 Ogos 2022.

Konferensi IRC kali keenam ini membawa tema “Digitalization for sustainable business and society in emerging economies” dengan lebih daripada 40 kertas kerja telah dibentangkan.

Dalam ucapan perasmian, YBhg. Profesor Madya Ts. Dr. Shukor Sanim mengatakan bahawa Konferensi IRC 2022 ini bukan hanya bertujuan untuk mengukuhkan hubungan kerjasama antara dua institusi dari dua negara, tetapi merupakan bukti perkongsian kepakaran dan pengalaman dalam menghadapi cabaran ekonomi sedang pesat membangun ke tahap yang lebih tinggi.

Tambah beliau, sebagai pendidik dan penyelidik, hal ini adalah penting untuk membantu negara dalam mempertingkat pertumbuhan ekonomi ke arah yang lebih stabil dan dinamik serta berdaya saing tinggi.

Konferensi IRC 2022 kali ini turut mendapat kerjasama University of the Punjab Lahore Pakistan; Institut Bisnis dan Information Jakarta, Indonesia; United Nations Principles of Responsible Management Education (UN PRME-ASEAN chapter); serta Emerald Publishing United Kingdom, South Punjab Center for Research and Development Pakistan yang turut sama menghantar wakil.

Sementara itu, konferensi pada kali ini menampil Profesor Dr. S. Viswanathan dari Nanyang Technological University, Singapura sebagai pengucap utama dan beberapa wakil besar untuk sesi diskusi. Antaranya termasuklah Profesor Dr. Rosna Awang Hashim dari Universiti Utara Malaysia, Profesor Madya Dr. Haswan Yunaz, Rektor Institut Bisnis dan Information Jakarta Indonesia, Encik Mohamad Zulkurnain Abdul Rahman, Pengarah Urusan ZEM Holdings Sdn. Bhd., Dr. Mohamad Shahir Mohamad Suhaimi, Pengarah Urusan Callabio Manufacturing Sdn. Bhd. dan dikendalikan oleh Profesor Madya Dr. Sulaman Hafeez Siddiqui dari Islamia University of Bahawalpur, Pakistan.


Kuasa Pujukan Naratif sebagai Strategi Menangani Isu Sosial

Naratif merupakan satu bentuk penceritaan yang mempunyai bahagian permulaan, pertengahan dan pengakhiran yang jelas. Naratif memberikan maklumat mengenai adegan, watak dan konflik yang tidak dapat diselesaikan pada awalnya tetapi beroleh penyelesaian pada akhir penceritaan. Pujukan naratif pula ialah kesan daripada naratif terhadap sikap, kepercayaan dan tingkah laku individu yang terdedah kepada naratif tersebut.

Menurut hasil kajian terdahulu, pujukan naratif dalam bahan berasaskan teks terbukti sangat berkesan untuk penggunaan naratif dalam program Hiburan-Pendidikan atau “Entertainment Education” (E-E). E-E merupakan satu strategi komunikasi yang bermatlamat untuk menangani isu sosial atau pun meningkatkan pengetahuan penonton mengenai masalah yang dihadapi, mewujudkan sikap yang baik, membetulkan norma sosial dan mengubah tingkah laku. Pendekatan E-E yang berjaya perlu melalui suatu proses tuntas dalam merancang dan melaksana mesej media dengan tujuan untuk menghibur dan juga mendidik.

Namun begitu, tidak banyak kajian yang dilakukan untuk mengukur pujukan naratif berdasarkan iklan pendek mahu pun iklan panjang seperti Hebahan Khidmat Awam atau “Public Service Announcement” (PSA). Oleh itu, satu kajian perlu dijalankan bagi mengenal pasti cara atau kaedah proses naratif PSA beroperasi dalam meraih perhatian penonton.

E-E telah digunakan sebagai alat untuk mengubah tingkah laku manusia di serata dunia dalam era penggunaan media yang meluas dan hampir tepu. Sebagai contoh, kaedah ini telah digunakan untuk memerangi masalah buta huruf di Amerika Latin (melalui telenovela Peru dan Mexico pada tahun 1969 dan 1970, “Simplemente Maria”), yang mempromosikan kesetaraan gender di Asia Selatan (melalui siri kartun “Meena” dari Bangladesh pada tahun 1991 dan tersebar ke negara-negara India Selatan), membasmi kemiskinan dan kempen untuk kesedaran HIV/AIDS di Afrika (melalui siri drama televisyen Afrika Selatan pada tahun 1992, “Soul City”). Di Malaysia pula, satu contoh terbaik ialah siri Dilema Wanita yang ditayangkan di Radio Televisyen Malaysia (RTM) selama 11 musim. Rancangan berupa drama pendek ini berkisar tentang konflik yang dihadapi oleh golongan wanita khususnya dalam menjadi ibu, isteri mahu pun sebagai seorang pekerja di pejabat. Pada akhir setiap siri, pakar motivasi terkenal Dato’ Dr. Fadzilah Kamsah akan memberi sedikit kesimpulan dalam bentuk nasihat kepada penonton sebagai pengajaran kepada mereka yang mungkin mempunyai masalah yang serupa.

Kesemua program E-E ini didasarkan menerusi langkah-langkah yang dirancang secara teliti dengan melibatkan pelbagai pihak setelah mengkaji masalah sosial dan kesihatan masyarakat tertentu. Disokong oleh teori sosial, psikologi dan komunikasi, pakar daripada pelbagai bidang bekerjasama untuk merancang, melaksana dan memantau kejayaan program E-E tersebut. Usaha kolaborasi oleh pakar daripada pihak penerbitan dan pakar E-E adalah penting bagi kejayaan sesebuah program E-E.

Kajian dan pelaksanaan E-E adalah berdasarkan pelbagai teori dan model yang telah dibangunkan oleh pengkaji terdahulu. Pakar E-E menumpukan kajian kepada proses pujukan naratif daripada perspektif E-E dengan mempertimbangkan Teori Kognitif Sosial Bandura dan mengembangkan Model Penghuraian Penerangan atau “Elaboration Likelihood Model” (ELM) yang diperluas dengan menambahkan konteks naratif. Mekanisme pemujukan naratif beroperasi agak kompleks. Terdapat banyak penyelidikan yang telah dilaksanakan untuk mengkaji kekuatan pujukan naratif sehingga menjadi begitu berkesan dalam mempengaruhi sikap, niat, kepercayaan dan tingkah laku yang berkaitan dengan penceritaan. Secara umumnya, pujukan naratif meningkatkan kesan pujukan dan mengurangkan hujah balas. Pujukan naratif dapat meningkatkan pengenalan (kepada watak-watak dalam jalan cerita) dan penyerapan ke dalam cerita, bagi mengatasi penentangan terhadap mesej media.

Daripada perspektif E-E, pujukan naratif digunakan secara strategik untuk mengatasi penentangan. Satu contoh bentuk E-E yang paling berkesan ialah drama bersiri yang kebiasaannya berterusan untuk jangka masa yang panjang (berbulan-bulan bahkan bertahun-tahun) dalam proses menghibur dan melibatkan penonton yang setia. Contoh ini merupakan manipulasi pujukan naratif oleh pereka program E-E bagi menambahkan keberkesanan program E-E. Lama-kelamaan, penonton yang terlibat dengan naratif akhirnya terpengaruh oleh sikap, niat dan tingkah laku yang berkaitan dengan jalan cerita. Program EE ini adalah berdasarkan Model Hiburan Mengatasi Penentangan atau “Entertainment Overcoming Resistance Model” (EORM).

EORM melibatkan dua konstruktif utama, iaitu penglibatan dengan naratif dan penglibatan dengan watak dalam penceritaan. Penglibatan dengan watak terdiri daripada pengenalan, pengenalpastian, kesamaan, interaksi parasosial atau “Parasocial Interaction” (PSI), dan kesukaan kepada watak. Konstruksi ini boleh dikaitkan dengan konsep model sosial seperti yang dibawa oleh Teori Kognitif Sosial Bandura. Penglibatan dengan naratif pula digambarkan sebagai fenomena yang sama seperti penglibatan, penyerapan dan pengangkutan.

Para penyelidik telah menguji model ini dengan membandingkan program naratif dan bukan naratif mengenai kesan buruk kehamilan yang tidak dirancang dalam kalangan remaja. Terdapat juga penyelidikan yang menerangkan rasional mengenai penggunaan komunikasi naratif sebagai alat perubahan tingkah laku yang melibatkan kesihatan.

Satu kajian yang telah dijalankan pada tahun 2008, telah mempelopori cabaran penyelidikan dalam pujukan naratif dengan menyarankan penggunaan mesej naratif yang berkesan untuk berhubung dengan penonton dan pertimbangan perbezaan antara media. Peranan naratif diringkaskan sebagai “menyentuh emosi, mempengaruhi kepercayaan, mengajar tingkah laku baharu dan membentuk identiti budaya kita“ daripada perspektif pengangkutan (transportation) dan keupayaan pengangkutan individu (individual transportability). Penyelidikan yang paling hampir dengan kajian ini mengembangkan pengukuran bagi naratif yang melibatkan campur tangan unsur multimedia bagi kempen berhenti merokok.

Terdapat juga kajian yang melihat kepada keterlibatan naratif daripada perspektif model pemikiran apabila tetapan bagi adegan, watak dan situasi digabungkan dengan maklumat daripada pengetahuan pembaca atau penonton dengan naratif. Pengetahuan sedia ada berasal dari dunia nyata dan pengalaman peribadi yang menjadi perantara kepada fiksyen dan bukan fiksyen. Semasa naratif diteruskan, model pemikiran ini sentiasa dikemas kini. Daripada model ini, mereka menghuraikan peranan pengambilan perspektif, kehadiran dan aliran dalam naratif yang sangat berkaitan dengan teori pengangkutan.

Kajian yang melibatkan filem dan drama ini seharusnya memfokuskan pada kedua-dua mekanisme pujukan naratif, iaitu penglibatan dengan naratif (pengangkutan) dan penglibatan dengan watak (emosi).

Kejayaan filem-filem tempatan semasa dalam menimbulkan semangat patriotik dalam kalangan masyarakat seperti filem Mat Kilau: Kebangkitan Pahlawan seharusnya dijadikan bahan kajian oleh pihak akademik. Kajian pujukan naratif ini mungkin dapat membantu pihak akademik untuk memahami keberkesanan E-E dalam menangani isu-isu masyarakat, selain dapat membantu pihak industri dalam pembikinan filem yang seterusnya.


KPM Lancar Portal Aduan Buli, Tangani Isu Buli dan Dadah di Institusi Pendidikan

Untuk mendapatkan maklumat terkini, ikuti kami melalui Telegram

Putrajaya – Berikutan isu buli yang kian menular dalam institusi pendidikan, Kementerian Pendidikan Malaysia (KPM) mengambil inisiatif dengan melancarkan portal Aduan Buli sebagai satu daripada platform pelaporan berkaitan dengan kegiatan jenayah dan perlakuan yang menyalahi undang-undang dalam kalangan pelajar sekolah.

Usaha kolaboratif antara KPM dengan Kementerian Dalam Negeri (KDN) melalui Polis Diraja Malaysia (PDRM) dan Agensi Antidadah Kebangsaan (AADK) adalah untuk membolehkan ibu bapa dan pelajar yang menjadi mangsa buli khususnya untuk membuat laporan secara terus kepada kementerian, selain mengenal pasti permasalahan disiplin dan salah laku pelajar.

Menurut YB Dato’ Seri Hamzah Zainudin, Menteri Dalam Negeri, sejak kebelakangan ini isu buli dan dadah sering dibangkitkan di sekolah mahupun sewaktu keberadaan pelajar di luar sekolah.

“Statistik yang direkodkan oleh PDRM menjelaskan bahawa pelajar sekolah seolah-olah tidak mengendahkan bahawa kes buli di sekolah boleh merosakkan diri dan rakan-rakan di sekolah, malah menjadi satu masalah yang besar pada masa depan negara.”

“PDRM dan AADK melalui kerjasama KPM akan bertanggungjawab untuk memastikan dapat bekerjasama dengan seluruh sekolah di negara ini bagi menangani isu buli dan dadah,” ujar YB Dato’ Seri Hamzah Zainudin ketika menyempurnakan majlis pelancaran Sekolahku SEJAHTERA: Sepakat dan Selamat, dan portal Aduan Buli yang diadakan di Sekolah Menengah Kebangsaan Putrajaya Presint 14(1), pagi tadi.

Tambah beliau, program Sekolahku SEJAHTERA, apabila dikatakan sepakat, bukan bermakna hanya mereka di sekolah, tetapi melibatkan masyarakat secara keseluruhannya untuk berpakat menjadikan sekolah tersebut sebagai satu daripada tempat yang selamat dan sejahtera kepada semua orang, khususnya generasi masa depan.

“Pada tahun 1984, kerajaan telah mengumumkan bahawa dadah merupakan musuh negara nombor satu. Hingga hari ini, musuh negara nombor satu masih lagi dadah. Oleh sebab itu, majlis sebegini diadakan dapat memaklumkan kepada seluruh rakyat bahawa isu ini mampu ditangani apabila semuanya rakyat dan pihak berkepentingan bersepakat antara satu sama lain.”

Sehubungan dengan itu, YB Dato’ Seri Hamzah Zainudin turut mengatakan bahawa KDN akan mengadakan program “Kita demi Negara” yang membabitkan semua masyarakat agar memahami keselamatan adalah tanggungjawab bersama.

Mengulas lebih lanjut hal yang berkaitan dengan kes buli, YB Datuk Dr. Radzi Jidin, Menteri Kanan Pendidikan menegaskan bahawa KPM tidak akan berkompromi dengan mana-mana sekolah yang cuba berselindung mengenai kejadian buli dalam kalangan pelajar di sekolah.

“Dari peringkat awal, kita sudah menekankan dalam kalangan murid tentang nilai kehidupan supaya difahami dan dibawa selepas mereka keluar daripada sistem persekolahan.”

“Semua ini bermula daripada hati dan pemikiran yang rasional bahawa setiap keputusan yang dibuat itu adalah berdasarkan maklumat, analisis, data dan penelitian yang tepat,” kata YB Menteri Kanan Pendidikan dalam menerangkan konsep Sekolahku SEJAHTERA seperti yang dilancarkan Februari lalu.

YB Datuk Dr. Radzi Jidin berkata, sistem pendidikan ini memerlukan kejujuran dan keikhlasan untuk membantu KPM dalam usaha membasmi masalah seperti gangguan seksual, buli, disiplin dan penyalahgunaan dadah.

“Dalam menyelesaikan masalah ini, kepercayaan antara ibu bapa, pihak sekolah dengan kementerian mestilah terus ditingkatkan.

“Jika benar berlaku masalah buli ini, laporkan kepada kami. Ada pelaporan sistem secara e-mel, status pelaporan khusus aduan dan juga melalui telefon,” kata beliau yang khidmat pelanggan ini akan dikendalikan secara 24 jam, seterusnya disalurkan maklumat tersebut kepada pihak polis untuk siasatan lanjut.

Turut hadir YBhg. Datuk Yusran Mohd Yusof, Ketua Setiausaha KPM, YBhg. Dato’ Haji Abdul Halim Haji Abdul Rahman, Timbalan Ketua Setiausaha (Keselamatan) KDN, YBhg. Dato’ Haji Pkharuddin Ghazali, Timbalan Ketua Pengarah Pendidikan Malaysia (Sektor Dasar dan Kurikulum) KPM, YBrs. Dr. Norisah binti Suhaili, Timbalan Ketua Pengarah Pendidikan Malaysia (Sektor Operasi Sekolah) KPM, YBhg. Datuk Aidi Ismail, Pengarah Jabatan Pencegahan Jenayah dan Keselamatan Komuniti (JPJKK), YBrs. Sutekno Ahmad Belon, Ketua Pengarah Agensi Anti Dadah Kebangsaan (AADK) Malaysia, YBhg. Datuk Fadlun Mak Ujud, Presiden merangkap Pengerusi Perbadanan Putrajaya (PPj) dan YBrs. Aminuddin Awang, Presiden Kesatuan Perkhidmatan Perguruan Kebangsaan (NUTP).


STPM 2021: Calon B40 Menunjukkan Prestasi Cemerlang

Selayang –  Jumlah Purata Nilai Gred Keseluruhan (PNGK) bagi Sijil Tinggi Pelajaran Malaysia (STPM) pada tahun 2021 menunjukkan peningkatan sebanyak 0.01, iaitu 2.79 berbanding dengan tahun 2020, iaitu jumlah PNGK yang dicatatkan adalah sebanyak 2.78.

Menurut YBhg. Profesor Dato’ Gs. Ts. Dr. Mohd Ekhwan Haji Toriman, Pengerusi Majlis Peperiksaan Malaysia (MPM) merangkap Naib Canselor Universiti Kebangsaan Malaysia (UKM), pencapaian calon STPM 2021 secara keseluruhannya dianggap masih sama dengan pencapaian calon STPM 2020 kerana perbezaan peningkatannya hanya sebanyak 0.01 mata.

Tambah beliau, sebanyak 874 calon (2.14 peratus) telah mendapat PNGK 4.00 dan daripada jumlah tersebut, sebanyak 66.82 peratus calon terdiri daripada golongan B40. Daripada jumlah tersebut, sebanyak 874 calon yang berjaya memperoleh nilai PNGK sebanyak 4.00. Kejayaan calon STPM 2021 daripada golongan B40 turut mencatatkan kejayaan apabila sebanyak 21 orang calon daripada 36 calon yang berjaya memperoleh lima 5A.

“Pencapaian calon STPM daripada golongan B40 yang memperoleh 4A dalam STPM 2021 turut menunjukkan peningkatan apabila sebanyak 15.59 peratus, iaitu 116 calon berbanding dengan tahun sebelumnya,” ujar Profesor Dato’ Gs. Ts. Dr. Mohd Ekhwan ketika Majlis Pengumuman Keputusan STPM 2021 pada pagi tadi.

Dari segi pencapaian PNGK calon secara keseluruhannya didapati bahawa peratusan calon STPM 2021 pada PNGK 3.75 dan ke atas (9.04 peratus), PNGK 3.00 dan ke atas (41.72 peratus), PNGK 2.75 dan ke atas (55.85 peratus) dan PNGK 2.00 dan ke atas (88.24 peratus) adalah meningkat berbanding dengan tahun 2020.

Pencapaian tersebut telah menunjukkan bahawa jumlah calon STPM 2021 yang dapat memasuki universiti awam pada tahun ini akan turut meningkat.

Ketika sidang media tersebut, Profesor Dato’ Gs. Ts. Dr. Mohd Ekhwan turut berkata bahawa tiada perbezaan jurang pencapaian antara calon bandar dengan luar bandar berdasarkan perbandingan PNGK keseluruhan sejak dari tahun 2013, iaitu memperoleh PNGK 2.79. Antara faktor yang menyumbang kepada keputusan tersebut ialah tempoh masa yang lama diberikan oleh calon untuk menduduki peperiksaan dan sekali gus dapat memberikan peluang untuk calon lebih bersedia.

Mengulas dengan lebih lanjut, Encik Adnan Husin, Ketua Eksekutif MPM mengatakan bahawa pada tahun 2021, MPM telah menyusun semula tarikh peperiksaan selepas tempoh 20 minggu pembelajaran, dan calon meneruskan sesi pembelajaran secara dalam talian, berbanding dengan tahun 2020, iaitu calon hanya mempunyai 20 minggu pembelajaran secara bersemuka dan secara dalam talian.

Mengakhiri sidang media pada pagi tadi, Profesor Dato’ Gs. Ts. Dr. Mohd Ekhwan turut menyatakan bahawa tempoh pengemaskinian UPUOnline Program Pengajian Lepasan STPM dan setaraf adalah mulai 22 Ogos 2022 hingga 26 Ogos 2022 dan calon boleh melihat dan mengemas kini keputusan peperiksaan dalam tempoh tersebut. Pengemaskinian pilihan program pengajian boleh dilakukan oleh semua lepasan STPM dan setaraf, kecuali bagi pelajar yang telah dipanggil untuk menduduki peperiksaan atau menghadiri temu duga.


Empat Tindakan dalam Pencegahan Kes Buli – Menteri Kanan Pendidikan

Untuk mendapatkan maklumat terkini, ikuti kami melalui Telegram

Putrajaya – “Generasi baharu beranggapan bahawa buli itu merupakan perkara biasa dan sebab itu kita menginginkan kes buli ini dapat diminimumkan. Saya bersetuju dengan pihak polis untuk turun ke sekolah bagi memberikan lebih banyak penerangan kepada pelajar.”

“Program Sekolahku SEJAHTERA yang dilancarkan kementerian sejak Februari lalu banyak menekankan elemen dalam diri murid agar mereka dapat membuat keputusan tepat, selain mengelakkan diri daripada terlibat kes buli.”

Demikianlah antara inti pati YB Datuk Dr. Radzi Jidin, Menteri Kanan Pendidikan dalam satu Majlis Pelancaran Sekolahku SEJAHTERA: Sepakat dan Selamat dan portal Aduan Buli pada hari ini yang diadakan di Sekolah Menengah Kebangsaan Putrajaya Presint 14(1), Putrajaya.

Menurut YB Datuk Dr. Radzi Jidin, terdapat empat tindakan yang signifikan dalam usaha menangani isu kes buli dalam kalangan pelajar sekolah.

Pertamanya ialah penyedaran. Kementerian Pendidikan Malaysia (KPM) bersama-sama Kementerian Dalam Negeri (KDN) melalui Polis Diraja Malaysia (PDRM) dan Agensi Antidadah Kebangsaan (AADK) komited menerapkan elemen “sepakat dan selamat” dengan mengadakan pelbagai program kesedaran di sekolah. Dengan adanya program Sekolahku SEJAHTERA, pelajar akan lebih cakna terhadap salah laku atau kegiatan yang menyalahi undang-undang, malah membentuk pemikiran mereka yang lebih matang dan bersikap rasional.

Kedua ialah pelaporan. Menerusi platform digital Aduan Buli ini, ibu bapa, pelajar ataupun sesiapa sahaja pihak sekolah boleh menghantar aduan secara terus kepada kementerian tanpa rasa bimbang akan maklumat tersebut diketahui oleh pihak lain.

“Kita hendak supaya satu pelaporan yang lebih lengkap dan tersusun untuk membolehkan ibu bapa atau pelajar menyampaikan maklumat tersebut kepada KPM.”

“Apa yang penting adalah memberikan maklumat tepat untuk kami lakukan siasatan. Setiap aduan diterima akan direkodkan dan maklumat pengadu juga boleh dirahsiakan,“ kata beliau yang menyeru agar orang ramai memanfaatkan portal aduan buli yang baru dilancarkan itu.

Ketiga ialah penghukuman. YB Datuk Dr. Radzi Jidin berkata, “Sama ada pada peringkat sekolah atau kes-kes yang melibatkan siasatan PDRM, maka penghukuman ini akan diambil tindakan sewajarnya berlandaskan undang-undang sedia ada.”

Keempat ialah pemantauan. Selain yang dilakukan oleh pihak sekolah, KPM memohon bantuan daripada PDRM dan AADK dalam pemantauan agar dapat dipastikan pelaksanaannya di sekolah seluruh negara. Dalam konteks pemantauan, “Kita memberikan pengukuhan, yakni pada beberapa bulan yang lepas, kita mengambil sebanyak 4000 orang warden asrama,” tambah YB Datuk Dr. Radzi Jidin.

“Jika sebelum ini, asrama mempunyai bilangan murid yang ramai dan wardennya sedikit, iaitu seorang sahaja yang berkhidmat, maka kini dengan pertambahan warden, mereka boleh hadir secara bergilir bagi memastikan pemantauan dilakukan dengan lebih baik,” ujar beliau yang menjelaskan sebahagian daripada inisiatif KPM terhadap penambahbaikan sistem pendidikan negara.

Tambah beliau lagi, KPM sentiasa komited dalam memastikan sekolah dijadikan sebagai tempat yang selamat. Oleh itu, pada yang sama, KPM telah menubuhkan sebuah jawatankuasa untuk melihat prosedur dan proses yang berkaitan dengan pengurusan gangguan seksual dan buli di institusi pendidikan di bawah KPM. Kuasa khas ini dipengerusikan oleh mantan Ketua Pengarah Pelajaran Malaysia, Datuk Dr. Habibah Abdul Rahim.

Untuk merealisasikan usaha ini, kita memerlukan sokongan dan dorongan daripada semua pihak. Ibu bapa perlu memainkan peranan dalam memastikan anak-anak kita dididik dengan nilai-nilai murni. Pemimpin masyarakat, Persatuan Ibu bapa dan Guru (PIBG) serta pertubuhan bukan kerajaan (NGO) perlulah bergerak bersama-sama dengan KPM.

Melihat peri pentingnya pencegahan kes buli, KPM akan terus berbincang dengan Menteri KDN, khususnya PDRM dan AADK untuk meningkatkan kesedaran anak-anak tentang elemen nilai kehidupan daripada terlibat dalam buli atau kes lain seperti penyalahgunaan dadah dan gangguan seksual.


UiTM dan JKN Negeri Perlis Eratkan Kerjasama dalam Bidang Penyelidikan dan Pendidikan Kesihatan

Arau – Universiti Teknologi MARA (UiTM), Malaysia dan Jabatan Kesihatan Negeri Perlis menandatangani Memorandum Persefahaman (MoU) bagi memperkasa kerjasama dalam bidang penyelidikan dan pendidikan kesihatan dalam satu majlis di sini pada hari ini.

Majlis penandatanganan perjanjian persefahaman tersebut disempurnakan oleh YBhg. Prof. Madya Ts. Dr. Shukor Sanim Mohd Fauzi, Rektor Universiti Teknologi MARA (UiTM) Cawangan Perlis mewakili Naib Canselor UiTM, YBhg. Prof. Datuk Ts. Dr. Hajah Roziah Mohd Janor dan Pengarah Kesihatan Negeri Perlis, YBrs. Dr. Ismuni Bohari.

Teras utama MoU itu adalah untuk menggalakkan kerjasama dalam pendidikan kesihatan seperti penganjuran program, kempen atau aktiviti kesihatan; menjalankan aktiviti penyelidikan dan inovasi dalam bidang berkaitan dengan penganjuran simposium, persidangan atau kursus pendek berkenaan dengan isu yang berkaitan serta melaksanakan penempatan pelajar latihan industri di jabatan berkenaan.

Rektor UiTM Cawangan Perlis dalam ucapannya menjelaskan:

Pemain industri ialah penyumbang dan pemacu aktiviti ekonomi, manakala pihak universiti menjadi pembekal bakat anak bangsa kepada industri serta sektor ekonomi negara. Justeru, objektif utama pemeteraian MoU antara UiTM dengan JKN Perlis hari ini adalah untuk meningkatkan lagi kerjasama antara kedua-dua pihak seperti pemindahan dan perkongsian kepakaran, penempatan pelajar latihan industri, kerjasama penyelidikan dan penganjuran program yang sudah terjalin sejak 2012. Antara program yang telah dijalankan ialah Karnival Jelajah Sihat, Train for Trainer, Hari Kesihatan Sedunia serta Aerofithon Challenge.

Majlis tersebut turut disaksikan oleh YBrs. Ts. Dr. Ernieza Suhana Mokhtar, Timbalan Rektor PJIMA, UiTM Cawangan Perlis; YBhg. Prof. Ts. Dr. Mohd Azlan Mohd Ishak, Timbalan Rektor Hal Ehwal Akademik UiTM Cawangan Perlis; YBrs. Dr. Ghazali Chik, Timbalan Pengarah Kesihatan Negeri (Kesihatan Awam), barisan Jawatankuasa Eksekutif UiTM Cawangan Perlis dan tetamu undangan.


Teknologi Era Digital Mewarnai Tulisan Jawi

Untuk mendapatkan maklumat terkini, ikuti kami melalui Telegram

Kuala Lumpur − Seminar Jawi dan Teknologi yang berlangsung di Dewan Bahasa dan Pustaka (DBP) di Balai Budaya Tun Syed Nasir, Wisma DBP turut disiarkan secara langsung menerusi Studio Siaran Langsung Media Sosial DBP. Sesi kedua seminar yang bermula pada pukul 12.45 tengah hari itu menampilkan tiga orang pembentang, iaitu dari Akademi Jawi Kebangsaan Malaysia, Persatuan Pencinta Tulisan Jawi Selangor (PENJAWIS) dan dan Persatuan Seni Khat Kebangsaan Malaysia.

Encik Muhammad Syukri Rosli dari Akademi Jawi Kebangsaan Malaysia dengan kertas kerjanya yang bertajuk “Pemetaan Kerja Jawi dan Teknologi” menerangkan tiga konsep Jawi dengan tujuan untuk menjadikan tulisan Jawi sebagai satu bentuk persuratan. Contohnya, tulisan Jawi dijadikan sebagai cap mohor dan ditulis dalam manuskrip. Selain itu, perlu ada satu disiplin ilmu untuk dapat mewarnai dan menghargai khazanah tamadun bangsa.

Tambah beliau, dari segi teknologi, terdapat tiga pendekatan yang dapat dilaksanakan, iaitu dapat memudahkan kerja dan menyelesaikan kerja pada waktu yang singkat, dapat menambah ilmu dan maklumat dengan pantas secara meluas dan dapat menambah kecerdasan akal fikiran. Menurutnya lagi, tulisan Jawi merupakan tulisan kedua terbanyak penggunaannya di dunia, iaitu tulisan Jawi muncul disebabkan oleh kewujudan teknologi.

Selain itu, usaha giat perlu dilaksanakan oleh pelbagai pihak dengan memperbanyak penerbitan bahan bacaan dalam tulisan Jawi, mengadakan sistem pengarkiban bersama, menyediakan satu bentuk rupa taip yang mirip dengan huruf Jawi yang ada dan yang hampir pupus. Masyarakat perlu menggunakan tulisan Jawi kerana tulisan Jawi boleh berkembang sebagai satu bidang yang lebih besar pada masa akan datang.

Sesi pembentangan seterusnya pula diteruskan oleh Encik Mat Yusof Abd Rahman dari PENJAWIS, yang juga Pengerusi Persatuan Munsyi Dewan. Dalam kertas kerjanya yang bertajuk “Teknologi Sokongan Tulisan Jawi”, terdapat teknologi yang boleh diguna pakai pada sistem komputer yang menyokong penggunaan tulisan Jawi bagi memudahkan usaha menyampaikan maklumat kepada masyarakat dalam tulisan Jawi.

Antaranya, termasuklah paparan papan kekunci android seperti Gboard, dan JawiUKM, yang menyediakan kemudahan untuk menaip tulisan Jawi. Terdapat juga kemudahan kekunci pada iPhone. Selain itu, terdapat perisian yang menyokong aplikasi transliterasi komputer daripada tulisan Rumi kepada tulisan Jawi seperti perisian e-jawi.net, dan aplikasi Jawi secara dalam talian pula seperti eJawiMakmur, ejawi2u, dan jawigram (perisian dalam telegram).

Sementara itu, YBrs. Dr. Abd. Rahman Hamzah, selaku Yang Dipertua Persatuan Seni Khat Kebangsaan dan pensyarah kanan Akademi Tamadun Islam, Universiti Teknologi Malaysia pula berkongsi pandangannya dengan hadirin melalui kertas kerjanya yang berjudul “Anjakan Futuristik Seni Tulisan Jawi dalam Era Industri 4.0”. Katanya, aktiviti tulisan Jawi cantik melalui seni khat kini semakin mendapat sambutan daripada masyarakat Malaysia.

Tambah beliau, seiring dengan era digital, tulisan Jawi dan seni khat turut mengalami pemodenan dengan pengenalan pelbagai teknologi. Pelbagai aplikasi baharu turut berkembang yang melibatkan setiap peringkat dan aktiviti yang dijalankan.

Dari segi estetika, seni tulisan Jawi cantik, iaitu gaya melentur lembut banyak digunakan oleh masyarakat di Alam Melayu. Bentuk gaya tulisan Jawi lama tertumpu manuskrip yang jelas dapat dilihat pada Batu Bersurat Terengganu, manuskrip lama, batu nesan dan lain-lain.

Menurut beliau, tulisan Jawi juga mengalami proses pengindahan mengikut pelbagai faktor seperti tulisan lain yang bersumberkan huruf Arab. Pada zaman awal Islam, gaya tulisan Arab secara amnya boleh dibahagikan kepada dua bentuk, iaitu ciri lembut melentur dengan gaya tulisan tangan bebas untuk kegunaan harian dan bentuk kaku, bersudut dan kemas.


Transformasi Pedagogi Teknologi Digital di dalam Bilik Darjah

Putrajaya – Melihat akan kekangan sistem pendidikan negara akibat pandemik COVID-19, Kementerian Pendidikan Malaysia (KPM) bersiap siaga memastikan langkah transformasi modul pengajaran dan pembelajaran (PdP) terus dipertingkat secara holistik.

Pendidikan digital merupakan antara tumpuan utama KPM dalam memacu perubahan landskap pendidikan negara ke arah melahirkan pelajar yang fasih digital, kreatif, inovatif dan berdaya saing tanpa mengetepikan pemerkasaan infrastruktur teknologi maklumat dan komunikasi (TMK) seperti capaian Internet, rangkaian dan peralatan TMK serta pembekalan peranti.

Apabila sektor pendidikan dibuka, KPM mendapati bahawa antara cabaran yang dihadapi oleh sekolah berkaitan dengan perkakasan TMK ialah model komputer yang lama, kerosakan dan tiada penggantian dilakukan, serta makmal masih belum mendapat pembekalan perkakasan TMK.

“KPM telah mengambil pendekatan baharu dengan menggunakan kaedah perolehan dari pembelian kepada sewaan perkakasan TMK secara sewa guna, iaitu “Lease to Use” selama lima tahun, termasuklah waranti dan penyelenggaraan.

“Antara peralatan yang dibekalkan dan diganti, termasuklah komputer riba, pencetak, projektor dan port pengecasan,” kata YB Datuk Dr. Radzi Jidin, Menteri Kanan Pendidikan dalam Majlis Transformasi Pendidikan: Pemerkasaan ICT yang diadakan di Sekolah Menengah Kebangsaan Putrajaya Presint 18(1), hari ini.

Sebanyak 500 bilik darjah di 110 buah sekolah di seluruh negara akan diubah menjadi kelas hibrid di bawah projek perintis oleh Kementerian Pendidikan mulai bulan depan.

“Selain menaik taraf infrastruktur digital dan TMK, kementerian juga akan mempertingkat rangkaian kawasan luas reka bentuk perisian (SD-WAN) dan rangkaian kawasan setempat (LAN).

Langkah itu juga katanya, disasar untuk mewujudkan suasana di dalam kelas yang menyeronokkan, selain membolehkan guru berinovasi dalam pedagogi teknologi digital.

Mengulas hasil transformasi pendidikan, YB Datuk Dr. Radzi Jidin memaklumkan bahawa penggantian pembekalan perkakasan TMK dilaksanakan secara tiga fasa bermula dari tahun 2022 hingga 2024, seperti yang berikut:

Sementara itu, dalam majlis pelancaran pada pagi tadi, YB Datuk Dr. Radzi Jidin memaklumkan bahawa KPM telah memperuntukkan sejumlah RM1.3 bilion untuk menaik taraf semua infrastruktur digital dan TMK di beberapa institut pendidikan yang terpilih, iaitu merangkumi Sekolah Menengah, Sekolah Menengah (Pendidikan Khas), Sekolah Genius, Sekolah Berasrama Penuh, Sekolah Menengah Teknik, Sekolah Seni, Sekolah Sukan, Sekolah Menengah Agama (Sekolah Agama Bantuan Kerajaan), Kolej Vokasional dan Kolej Matrikulasi.

Dengan adanya kelas hibrid, sekolah berupaya mengatur pengajian silang dengan sekolah lain bukan sahaja di dalam, tetapi di luar negara untuk mengukuhkan lagi penyampaian PdP sedia ada.

Demikian ujar beliau yang berhasrat agar pelajar dan guru lebih bersikap terbuka dalam mencapai kandungan pembelajaran yang bermanfaat, selaras dengan Pelan Pembangunan Pendidikan Malaysia (PPPM) 2013-2025.

Turut hadir bersama-sama YB Datuk Dr. Radzi Jidin dalam Majlis Transformasi Pendidikan: Pemerkasaan ICT ialah YBhg. Datuk Yusran Mohd Yusof, Ketua Setiausaha KPM dan YBhg. Dato’ Haji Pkharuddin Ghazali, Timbalan Ketua Pengarah Pendidikan Malaysia (Sektor Dasar dan Kurikulum) KPM.


KPPK Teruja Mengenali DBP dengan Lebih Dekat

Untuk mendapatkan maklumat terkini, ikuti kami melalui Telegram

Kuala Lumpur – Kesatuan Perkhidmatan Perguruan Kebangsaan (KPPK) atau dalam bahasa Inggeris dikenali sebagai National Unity of Teachers (NUT) semalam hadir mengadakan lawatan ke Dewan Bahasa dan Pustaka (DBP).

Sesi taklimat dan tayangan video korporat berkaitan dengan DBP diadakan di Balai Seminar Tun Dr. Hamdan Sheikh Tahir, Aras 6, Wisma DBP. Lawatan ini diketuai Mejar Bersekutu (PA) Wang Heng Suan, (SDK., AMK., BKM), Setiausaha Agung KPPK, En. Mohamad Rafee  Abd. Rahman, Bendahari Agung KPPK, En. Mohd Fadzil Isa, Pengerusi Biro Bahasa Melayu, En. Sayuti Ibrahim, Setiausaha Biro Bahasa Melayu dan AJK Biro-biro Bahasa Melayu KPPK.

Taklimat berkaitan bidang perkamusan di DBP telah disampaikan oleh Puan Zuraini Yeop Ahmad, Perancang Bahasa Bahagian Perkamusan DBP, manakala maklumat dan perkongsian berkaitan Bahagian Peristilahan dan Leksikologi disampaikan oleh Puan Atikah Awang, Perancang Bahasa.

Sesi pencerahan berkaitan dengan fungsi Akademi DBP pula telah dijelaskan secara komprehensif oleh Dr. Haji Shantrol bin Abdullah, Ketua Akademi DBP.

Sesi soal jawab berkaitan dengan perkhidmatan serta berkaitan Sijil Kemahiran Malaysia (Editorial) yang ditawarkan oleh Pusat Bertauliah Akademi DBP turut mendapat perhatian karyawan KPPK yang hadir.

Pihak KPPK turut telah mendapatkan maklum balas daripada Dr. Haji Shantrol berkaitan dengan Ujian Sijil Kecekapan Bahasa Melayu Warga Asing (SKBMW) yang dikendalikan oleh akademi ini secara kerjasama dengan Majlis Peperiksaan Malaysia (MPM). Sijil SKBWM ini diiktiraf oleh Kerajaan Malaysia seperti Sijil Peperiksaan Awam Malaysia.

Dr. Haji. Shantrol juga memaklumkan bahawa daripada pengalaman MPM mengendalikan penilaian ini, bahawa warga asing dari negara Jepun amat menitik beratkan kualiti berbahasa Melayu. Malah yang paling membanggakan pihak majikan di Jepun juga mengiktiraf sijil ini dan mana-mana warganya yang memiliki sijil ini akan diutamakan dalam penilaian mereka untuk dihantar bertugas atau bekerja di Malaysia.

Seterusnya, perkongsian oleh En. Armin Azhari Salleh daripada Bahagian Buku Umum berjaya mencuri perhatian karyawan KPPK dan diperjelaskan secara terperinci dan padat oleh En. Armin khususnya berkaitan penerbitan buku di DBP.

Sesi taklimat kunjungan ini seterusnya disampaikan oleh Dr. Rosmani Omar, Ketua Editor Bahagian Majalah. Beliau memaklumkan kepada karyawan yang hadir berkaitan peluang penulisan di majalah terbitan DBP serta bagaimana portal Jendela DBP serta majalah-majalah terbitan DBP boleh menjadi alat bantuan mengajar kepada guru-guru dan pelajar akan meraih serta menimba pengalaman sebenar penulisan dalam bahasa dan sastera kebangsaan.

Pada akhir sesi lawatan, semua karyawan KPPK dibawa mengunjungi Anjung DBP dan membeli buku-buku terkini terbitan DBP khususnya Kamus Dewan Perdana. Penyampaian cenderamata kepada wakil DBP turut disampaikan sebelum karyawan KPPK menamatkan sesi lawatan ini. Untuk mendapatkan maklumat lanjut berkaitan KPPK anda boleh layari www.nutp.org.my.


Pemantapan Pegawai Tadbir ke Arah Kecemerlangan Organisasi

Pengurus Sumber Manusia dalam perkhidmatan awam seharusnya menyumbang idea dan strategi baharu dengan matlamat untuk meningkatkan keupayaan perkhidmatan awam kepada suatu tahap yang lebih tinggi dalam usaha memenuhi cabaran persaingan menerusi amalan pengurusan sumber manusia yang berkesan. Negara kita memerlukan perkhidmatan awam yang berprestasi tinggi untuk menyampaikan perkhidmatan yang terbaik kepada rakyat serta menyediakan persekitaran yang kondusif bagi merangsang pertumbuhan ekonomi dan meningkatkan daya saing negara ke arah mencapai wawasan negara.

Menurut Kamus Dewan Edisi Keempat, tadbir bermaksud urusan mengelola atau menjalankan sesuatu urusan pejabat, tugas menguruskan sesuatu, pemerintahan, urus korporat (tadbir), cara (tindakan atau sistem), mentadbir, mengurus, mengawal selia dasar, fungsi, perjalanan sesebuah organisasi yang dipertanggungjawabkan ke Lembaga Pengarah. Mereka ini juga haruslah mempunyai pengetahuan asas untuk mengelola dan baik buruknya sesebuah negeri adalah bergantung kepada pegawai-pegawai yang menguruskannya.

Secara umumnya, Pegawai Tadbir Universiti (PTU) bermaksud pegawai yang dilantik oleh pihak universiti untuk menjalankan tanggungjawab mengurus, mentadbir, dan mengelola serta menyelaras urusan yang dipertanggungjawabkan mengikut fungsi Pusat Tanggungjawab (PTJ) di mana seseorang PTU itu ditempatkan. Jawatan Pegawai Tadbir merupakan jawatan hakiki yang disandang oleh individu yang dilantik untuk menjalankan tugas-tugas pentadbiran dan pengurusan mengikut peraturan yang ditetapkan, dan mengikut arahan Pengurusan Tertinggi Universiti.

Pegawai Tadbir Universiti merupakan individu yang penting dalam melancarkan urusan pentadbiran di sesebuah universiti dan merupakan tempat rujukan di Pusat Tanggungjawab dalam urusan kelangsungan jabatan. Organisasi perlu sentiasa peka kepada perubahan yang berlaku dengan memastikan kebolehupayaan untuk menangani perubahan kekal relevan.

Mustopadidjaja Ar pula berpendapat istilah tata urus tadbir yang baik atau “good public governance” membawa maksud pemerintahan yang baik, pengelolaan pemerintahan yang baik serta dapat pula diungkapkan sebagai penyelenggaraan pemerintahan ataupun pentadbiran negara yang baik. Istilah tata urus tadbir yang baik ini merupakan suatu konsep tentang penyelenggaraan pemerintahan yang bersih, demokratik dan efektif.

Antara tugas pentadbiran ialah merancang, mengelola, mengurus, mengarah, menyelaras, membuat keputusan, melaporkan, menilai dan merumuskan proses pentadbiran.  Antara langkah untuk menjadi cemerlang ialah pentadbir perlu memainkan peranan dalam menghayati misi dan visi universiti; seterusnya perancangan; diikuti oleh kompetensi dan keupayaan; pemantauan; serta mengenal pasti adab dan akhlak yang terpuji.

Sehubungan dengan itu, tanggungjawab pihak pengurusan sumber manusia di setiap agensi perkhidmatan yang ditubuhkan ialah dengan memberi komitmen sepenuhnya dalam menyelaras, melaksana, memantapkan dan memantau semua aspek pelaksanaan dasar pengurusan sumber manusia pada peringkat jabatan khususnya dan perkhidmatan awam amnya.

Kecemerlangan memerlukan pengorbanan, dedikasi, kesungguhan, kesabaran, iltizam, kepimpinan dan pelbagai lagi sikap dan sahsiah yang positif. Kakitangan merupakan aset yang paling bernilai dalam sesebuah organisasi. Dalam hal ini, organisasi memerlukan kakitangan yang berpengetahuan, berpengalaman dan berkemahiran serta mempunyai sikap yang baik.

Satu daripada faktor pengurusan sumber manusia yang strategik ke arah kecemerlangan perkhidmatan awam ialah keupayaan sumber tenaga manusia yang berdaya saing dan menjadi penggerak utama dalam menyokong dan melaksanakan pembaharuan, pengubahsuaian, penciptaan semula dan perekayasaan semula kepada sistem dan proses pengurusan. Dalam hal ini, pembudayaan nilai-nilai kecemerlangan dalam perkhidmatan awam amat diperlukan dan berada pada tahap amalan yang tinggi seperti penghayatan nilai kualiti produktiviti inovatif, integriti, akauntabiliti, disiplin, profesionalisme, tadbir urus yang baik dan berfokuskan kepada komuniti.  Cabaran utama yang dihadapi oleh pengurus sumber manusia dalam perkhidmatan awam ialah usaha untuk menjadikan pengurusan perubahan terhadap pengurusan sumber manusia itu bermakna dan berkesan serta menjamin pencapaian prestasi yang tinggi kepada organisasi masing-masing. Antara ciri sesebuah organisasi yang mencapai tahap prestasi tinggi termasuklah keupayaan pengurus sumber manusia membuat penyesuaian terhadap amalan pengurusan sumber manusia dengan keperluan kepada perubahan semasa. Oleh hal yang demikian, perubahan daripada pelaksanaan sumber manusia dalam perkhidmatan awam memerlukan pengurus sumber manusia yang berkeupayaan membentuk satu sistem pengurusan.

Rahsia kecemerlangan seseorang Pegawai Tadbir ialah berkaitan “10 A’s of personal excellence”, iaitu ciri-ciri seorang Pegawai Tadbir perlulah dibangunkan oleh individu itu sendiri dan beliau perlu percaya dan faham tentang aspek kecemerlangan yang ingin dicapai. 10 A itu ialah:

Dalam membentuk kecemerlangan, pegawai perlulah mengetahui kepentingan utama dan tekanan yang dialami dalam organisasi, berkomunikasi secara jelas tentang keperluan dan sasaran yang hendak dicapai; membina jaringan sebanyak yang mungkin dan menjaga hati semua kakitangan; memahami strategi perundingan dan hemah yang tinggi; serta mengukuhkan perhubungan dengan semua individu lain.

Merujuk kata-kata Ketua Timbalan Pendaftar Kanan Pejabat USM-Digital Jabatan Pendaftar, Tuan Haji Yusoff Abdullah melalui Forum “Pemantapan Pegawai Tadbir ke Arah Kecemerlangan Pentadbiran Universiti“ yang telah diadakan pada 26 Julai 2021 lalu, antara rahsia kejayaan seorang pentadbir ialah dengan menjadi diri sendiri (be yourself); bertanggungjawab; terbuka dan bersedia menerima perubahan; berani mengambil risiko apabila membuat sesuatu keputusan/tindakan; membina hubungan dan sokongan daripada sekeliling; serta terus belajar, belajar dan belajar.

Karekter seorang Pegawai Tadbir universiti yang berwibawa dan berkualiti termasuklah bertanggungjawab; berdisiplin; mempunyai kebolehan mengelola; mempunyai pemikiran untuk perancangan jangka masa sederhana/panjang; melakukan tugasan dengan cepat tetapi betul; kebolehan membuat keputusan; berani memberi pandangan; ketegasan mengikut kesesuaian; berkomunikasi dengan berkesan; mempunyai kebolehan mendengar dan berunding; pendokumentasian yang baik; mengakui kehebatan/kecekapan staf bawahan/sekerja; dan kebolehan menerima teguran dan mengakui kesilapan serta memohon maaf.

Antara cabaran dan isu yang perlu ditangani dan dilalui PTU untuk masa kini adalah melibatkan tadbir urus, penjimatan sumber-sumber universiti, pencapaian universiti melalui Petunjuk Prestasi Utama (Key Performance Indicators) yang disasarkan, prestasi perkhidmatan staf, kenaikan pangkat, kebajikan staf dan lain-lain yang berkaitan.

Menjadi tanggungjawab pegawai atasan juga untuk menjadi mentor kepada pegawai-pegawai baharu terutamanya yang baru sahaja dilantik. Hal ini bertujuan untuk membimbing dan memberikan tunjuk ajar dalam pengurusan dan pentadbiran. Pegawai-pegawai baharu merupakan barisan pelapis (Succession Plan) kepada pegawai-pegawai kanan dalam meneruskan tugas dan tanggungjawab yang perlu dilaksanakan. Mereka merupakan bakal peneraju dalam kepakaran masing-masing yang akan dikenal pasti melalui kepimpinan mereka dalam menjalankan kerja-kerja hakiki pada peringkat PTJ juga melalui keterlibatan dan sumbangan serta komitmen mereka pada peringkat Universiti.

Pegawai kanan juga perlu menjadi pembimbing yang baik, dan sentiasa memberi ruang dan peluang untuk saling bekerjasama. Seandainya terdapat teguran dan nasihat yang perlu diberikan, maka tegurlah dengan baik dan berhemah bagi tujuan penambahbaikan dan bukan bertujuan untuk mengkritik dan mencari kesalahan. Sikap saling hormat menghormati merupakan kunci utama dalam mengekalkan keharmonian dan mengukuhkan perhubungan dalam sesebuah organisasi.

Semoga institusi kepegawaian Pegawai Tadbir di universiti awam akan terus utuh dan cemerlang. Semoga institusi kepegawaian ini terus diberikan kepercayaan dan dipandang tinggi dalam melaksanakan tugas dan tanggungjawab yang diamanahkan dengan penuh dedikasi, berintegriti, berakauntabiliti, berdisiplin dan mengamalkan ciri-ciri kepimpinan yang cemerlang.

Penulis, Penolong Pendaftar Kanan, Akademi Pembangunan PKS dan Keusahawanan Malaysia (MASMED), Universiti Teknologi MARA.


Pelantar DELIMa 2.0 Lebih Inovatif dan Berimpak Global

Untuk mendapatkan maklumat terkini, ikuti kami melalui Telegram

Putrajaya – DELIMa, singkatan kepada Digital Educational Learning Initiative Malaysia merupakan pelantar yang menyediakan perkhidmatan sistem pengurusan pembelajaran dan sumber pembelajaran yang boleh digunakan oleh murid, guru dan ibu bapa untuk pembelajaran secara dalam talian. Pelantar DELIMa yang dibangunkan pada Jun 2020, menjadi medium utama pelaksanaan pengajaran dan pembelajaran di rumah (PdPR) apabila kerajaan mengarahkan penutupan sekolah di seluruh negara akibat penyebaran virus COVID-19.

Kini, meskipun negara memasuki fasa peralihan ke endemik, pelantar ini terus mengalami penambahbaikan dari semasa ke semasa agar tampil lebih interaktif serta dapat memberikan pengalaman dan personalisasi yang lebih baik kepada para pengguna.

“Kaedah ini merupakan pendekatan yang menyeluruh. Kita ingin menjadikan platform DELIMa ini sebagai asas bagi murid untuk digunakan dalam konteks pendidikan mereka. Sebagai contoh, kita memasukkan pautan Perpustakaan Negara Malaysia yang dapat dijadikan sebagai one-stop centre bagi murid mendapatkan akses kepada pelbagai maklumat yang ada di Perpustakaan Negara,” ujar Menteri Kanan Pendidikan, YB Datuk Dr. Radzi Jidin, ketika menyampaikan ucapan perasmian dalam Majlis Transformasi Pendidikan DELIMa: Agenda Digital Kita yang diadakan di Sekolah Menengah Kebangsaan (SMK) Putrajaya Presint 8(1), hari ini.

Tambah beliau, dalam dunia digital pada hari ini, murid dan guru mempunyai sumber pembelajaran dan pendidikan yang pelbagai. Menyedari hal ini, Kementerian Pendidikan Malaysia (KPM) menyusun strategi untuk merangkumkan kepelbagaian sumber ini dengan meningkatkan kecekapan akses bagi murid dan guru.

Baru-baru ini, kita telah melancarkan Program Pemerkasaan ICT dalam semangat Bersama Semarakkan Transformasi Pendidikan. Bagi tempoh 2022-2023, kerajaan membelanjakan RM1.3 bilion untuk menyediakan perkakasan ICT kepada sekolah di seluruh negara melalui tiga fasa. Pada hari ini, kita bercerita tentang kesinambungannya, bahawa kita bukan sahaja menumpukan kepada keperluan ‘hardware’ tetapi juga ‘software’, iaitu merujuk pada DELIMa, sebuah platform yang cukup baik dan dinamik.

KPM terus komited untuk membangunkan pendidikan yang menyeluruh seiring dengan perkembangan teknologi dan keperluan semasa. DELIMa merupakan satu-satunya pelantar yang menggabungkan tiga rakan strategik utama KPM, iaitu Google, Microsoft dan Apple. DELIMa 2.0 muncul dengan ciri yang dipertingkatkan menggunakan kecerdasan buatan yang menggabungkan tiga elemen, iaitu:

Turut hadir dalam majlis tersebut ialah Timbalan Ketua Pengarah Pendidikan Malaysia (Sektor Dasar dan Kurikulum), YBhg. Dato’ Haji Pkharuddin Haji Ghazali mewakili Ketua Pengarah Pendidikan Malaysia; Timbalan Pengarah (Sektor Dasar, Perancangan dan Penyelidikan), YBrs. Encik Shaiful Hasnan bin Abdul Hamid mewakili Pengarah Bahagian Sumber dan Teknologi Pendidikan, dan barisan wakil rakan strategik pelantar DELIMa, iaitu Google Malaysia, Microsoft Malaysia, Apple Malaysia serta United Nations Children’s Fund Malaysia (UNICEF). Datuk Dr. Radzi Jidin juga berkesempatan mendengar taklimat tentang pembaharuan yang diperkenalkan dalam DELIMa 2.0 daripada empat rakan strategik tersebut di samping meluangkan masa melawat para pempamer yang turut serta dalam majlis pelancaran tersebut.


Pasukan Besbol Lelaki Negara Bakal Beraksi di Pentas Antarabangsa

Pauh Putra – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail selaku Penaung DiRaja Persatuan Besbol Malaysia berkenan berangkat menghadiri majlis penyerahan simbolik bendera kontinjen Pasukan Besbol Lelaki negara yang akan menyertai Kejohanan Besbol Piala Koni 2022 di Jakarta, Indonesia pada 25 hingga 29 Ogos 2022.

Menurut Naib Presiden Persatuan Besbol Malaysia, Dali Abdul Latiff Aw,

Pasukan negara dijadualkan akan bertemu dengan pasukan besbol kebangsaan Singapura dan Indonesia. Hal ini bermakna, pasukan besbol lelaki negara bakal mengutip mata kedudukan dunia buat pertama kali pada tahun ini setelah 12 tahun tidak beraksi di pentas antarabangsa.

Majlis penyerahan simbolik bendera kontinjen Pasukan Besbol Lelaki menyaksikan bendera tersebut diserahkan oleh Naib Presiden Persatuan Besbol Malaysia, Dali Abdul Latiff Aw kepada Setiausaha Persatuan Besbol Perlis, Syed Akhmal Syed Jamalil di Universiti Malaysia Perlis (UniMAP), semalam.


Ekspo Buku Malaysia 2022, Memartabatkan Industri Penerbitan dan Penulisan Tempatan

Serdang – Buku merupakan suatu legasi yang ampuh bagi tatapan setiap generasi, bukan sahaja pada peringkat akademik, bahkan dalam proses pembangunan sosioekonomi negara.

Universiti Putra Malaysia (UPM) dengan kerjasama Yayasan Pembangunan Buku Negara (YPBN) menganjurkan Ekspo Buku Malaysia 2022, Persidangan Buku Antarabangsa 2022 dan Anugerah Buku Negara 2022, yang berlangsung selama empat hari bermula pada hari ini hingga 25 Ogos 2022 dengan mengangkat slogan “Keluarga Malaysia, Membaca Sepanjang Hayat”.

Menurut YBhg. Tan Sri Profesor Datuk Wira Dr. Abdul Latif Abu Bakar, Pengerusi Lembaga Pengelola YPBN:

Ekspo ini merupakan inisiatif bagi memupuk budaya cendekia dan buku, serta untuk memperkasa usaha YAB Dato’ Sri Ismail Sabri, Perdana Menteri Malaysia dalam memartabatkan bahasa Melayu sebagai bahasa rasmi ASEAN.

Ekspo ini sangat bermanfaat untuk menghasilkan resolusi bagi memajukan penerbitan buku ilmu dan peri pentingnya buku ilmu diterbitkan dalam bahasa Melayu, selain dijadikan sebagai rujukan lanjut.

“Melalui tamadun berilmu, budaya membaca dan mempunyai sumber kekuatan jati diri, pastinya penulis dapat memberikan satu penghubung dan semangat kepada masyarakat untuk memupuk minat membaca,” ujar Pengerusi Lembaga Pengelola YPBN yang berhasrat agar lebih banyak karya yang dihasilkan oleh industri penerbitan dan penulisan tempatan.

Mengulas lebih lanjut, beliau mengatakan bahawa hal ini secara tidak langsung dapat menyahut sasaran badan dunia UNESCO Pertubuhan Sains, Pendidikan dan Budaya Bangsa-Bangsa Bersatu dalam mencapai wawasan 32 ribu buah buku penerbitan tempatan setiap tahun.

“Program berbentuk majlis penganugerahan seperti ini sudah pasti dapat mendorong minat pelajar, pendidik, penulis, pengkaji, penerbit serta golongan pakar dan profesional untuk menyumbang, dan seterusnya menerbitkan karya yang bermutu tinggi bagi memartabatkan industri penerbitan dan penulisan tempatan.

Sementara itu, YH Profesor Dato’ Dr. Mohd. Roslan Sulaiman, Naib Canselor UPM berkata, sebagai tuan rumah bagi program ini, beliau yakin program ini mampu menjadi suatu suntikan kepada warga institusi pendidikan, khususnya UPM untuk menterjemah fungsi institut sebagai menara ilmu.

“Pembudayaan ilmu yang disajikan menerusi penerbitan yang berimpak bukan sekadar pada nilaian indeks semata-mata, tetapi yang jauh lebih penting ialah kemenjadian dan keluasan manfaatnya kepada masyarakat,” jelas beliau ketika berucap di Dewan Besar, Pusat Kebudayaan dan Kesenian Sultan Salahuddin Abdul Aziz Shah, UPM, hari ini.

Menurut beliau, kewujudan pusat penerbit di universiti merupakan satu daripada usaha signifikan dalam mengangkat penghasilan dan penerbitan buku yang berkualiti.

“Amat rugi sekiranya pelapis negara tidak menyedari akan keistimewaan buku sebagai satu medium ilmu yang penting. Saya menyeru kepada semua penggiat industri buku tempatan supaya berganding bahu, berteguh janji untuk menaikkan semula semangat mencintai buku sebagai satu wadah mencipta ketamadunan dan peradaban.”

“Bukan sahaja buku fizikal, boleh juga buku dalam bentuk elektronik seperti e-buku; kerana ilmu tidak mungkin hilang di dunia, tetapi medium penyampaian ilmu itu sendiri mungkin berubah mengikut zaman.”

“Pengadaptasian terhadap media baharu yang telah menguasai dunia hari ini perlu dimanfaatkan sebaik-baiknya tanpa menghilangkan nilai ketamadunan dan peradaban ilmu,” ujar Naib Canselor UPM yang yakin bahawa sosok warga negara yang berilmu dan berpengetahuan merupakan cerminan sesebuah negara yang maju.


DBP Dinobatkan sebagai Penerbit Prolifik dalam Anugerah Buku Negara 2022

Untuk mendapatkan maklumat terkini, ikuti kami melalui Telegram

Serdang – Penerbit ulung negara, Dewan Bahasa dan Pustaka (DBP) pada petang ini menerima tiga anugerah berprestij dalam majlis Anugerah Buku Negara 2022 yang berlangsung di Dewan Besar, Pusat Kebudayaan dan Kesenian Sultan Salahuddin Abdul Aziz Shah, Universiti Putra Malaysia (UPM).

Selaras dengan fungsinya dalam memperkembangkan pencetakan dan penerbitan buku, DBP dinobatkan sebagai satu daripada organisasi yang paling banyak menghasilkan karya, iaitu dalam kategori Anugerah Penerbit Prolifik.

Industri perbukuan negara memainkan peranan penting dalam membentuk generasi Malaysia yang bertamadun dan berdaya saing.

“Ini waktunya kita sama-sama meneruskan, mempertahankan dan memperkasakan kegiatan penulisan, penerbitan dan perbukuan kita yang telah dimasyhurkan sebagai Komuniti Buku Kelas Dunia.

Penyampaian hadiah tersebut disempurnakan oleh YBhg. Dato’ Dr. Haji Megat Sany Megat Ahmad Supian, Timbalan Ketua Setiausaha (Dasar) Kementerian Pengajian Tinggi Malaysia.

Ketua Pengarah DBP, YBhg. Datuk Abang Salellehuddin Abg. Shokeran ketika dihubungi editor Dewan Masyarakat menyatakan penghargaan kepada Jabatan Penerbitan yang terlibat secara langsung dalam menjayakan penerbitan buku, Menurut beliau,

Usaha yang dilaksanakan oleh DBP itu merupakan usaha yang berterusan untuk mengangkat buku sebagai wadah ilmu bagi menjayakan objektif utama Dasar Buku Negara dan memupuk minat membaca dalam kalangan rakyat.

Beliau turut menyatakan penghargaan kepada Bahagian Buku Umum, Bahagian Buku Sastera dan Bahagian Penyelidikan Sastera, penulis dan editor yang turut menjayakan penerbitan buku sehingga meraih Anugerah Buku Umum Terbaik (Pengurusan Organisasi) dan Anugerah Buku Umum Terbaik (Biografi) pada hari ini.

Selaku Pengarah Jabatan Penerbitan DBP, Tuan Haji Razali Che Mat ketika dihubungi oleh editor turut melahirkan rasa gembira atas anugerah tersebut hasil usaha gigih staf di Jabatan Penerbitan dan Bahagian Penyelidikan Sastera DBP. Menurut beliau, Jabatan Penerbitan akan terus giat menerbitkan buku demi kelangsungan ilmu dan peradaban bangsa.

Sementara itu, Dr. Rosmani Omar, Ketua Editor Bahagian Majalah yang mewakili Ketua Pengarah DBP dalam majlis tersebut berkata, anugerah ini memberikan satu penghargaan dan motivasi kepada organisasi khususnya untuk melahirkan karyawan yang versatil dan memangkin perkembangan industri perbukuan, seterusnya memupuk tamadun cinta akan buku dan bersedia dalam menghadapi pelbagai cabaran dan rintangan pada era globalisasi kini.

Dalam majlis tersebut, buku terbitan DBP, Sarwajagat Kepimpinan Islam dalam Pengurusan Organisasi, tulisan oleh Ab Aziz Yusof, Muhammad Afif Mohd Badrol berjaya memenangi anugerah bagi kategori Anugerah Buku Umum Terbaik (Pengurusan Organisasi). Buku ini memberikan panduan kepada pemimpin organisasi dalam merangka semula hala tuju organisasi yang jelas.

Anugerah seumpama ini sudah tentu memberikan perangsang dan dorongan kepada editor untuk terus membantu penulis menghasilkan manuskrip yang terbaik. Antara tugas editor buku adalah untuk menambah baik teks yang disunting agar menjadi karya yang lebih teguh dan unggul hingga penulis dapat menyumbangkan ilmu baharu kepada masyarakat,” kata editor, Puan Siti Nur Hidayah Othman Bakar.

Manakala, buku yang berkonsepkan biografi dalam menyingkap pahit manis kehidupan seorang Sasterawan Negara, iaitu Biografi Sasterawan Negara Shahnon Ahmad: Anak Nan Bertuah, terbitan DBP dan tulisan oleh Mohd. Yusof Hasan telah memenangi kategori Anugerah Buku Umum Terbaik (Biografi).

Kerjasama antara penulis dengan editor amat penting dalam menghasilkan karya yang bermutu. Kebiasaannya penulis akan memberikan sepenuh kepercayaan kepada editor untuk menguruskan penerbitan buku mereka.”

“Namun begitu, sebagai seorang editor, pandangan dan idea daripada penulis juga perlu diambil kira. Gabungan idea daripada penulis dan editor menjadikan karya yang diterbitkan mempunyai nilai estetika yang tersendiri,” kongsi editor buku biografi ini, Puan Adibah Maheran.

Ketua Editor Bahagian Buku Umum, Encik M Azahari Edin dan Ketua Editor Bahagian Buku Sastera, Puan Nurul Julia Alani Henry berharap agar anugerah tersebut akan membakar semangat editor untuk terus memberikan khidmat terbaik dalam usaha menambah baik bahan penerbitan.

Anugerah Buku Negara merupakan satu pengiktirafan dan suntikan semangat daripada Yayasan Pembangunan Buku Negara kepada penggiat industri buku untuk terus menghasilkan buku yang berkualiti dan tidak tertumpu kepada buku komersial sahaja, selaras dengan Dasar Buku Negara.


Ketua Menteri Sabah Zahirkan Sokongan terhadap Pemartabatan Bahasa dan Sastera

Untuk mendapatkan maklumat terkini, ikuti kami melalui Telegram

KOTA KINABALU – Isu pemartabatan bahasa dan sastera kebangsaan di negeri ini tidak terkecuali daripada perhatian Ketua Menteri Sabah, YAB Datuk Seri Panglima Hajiji Noor.  Cakna akan kepentingan tersebut, kerajaan negeri Sabah telah memberikan sumbangan dana kepada Dewan Bahasa dan Pustaka Cawangan Sabah (DBPCS) sebanyak RM120 ribu untuk merealisasikan pelbagai kegiatan berkaitan dengan bahasa, sastera dan penerbitan.

Ketua Pengarah DBP, Datuk Abang Sallehuddin Abg. Shokeran, dalam kunjungan hormat ke Pejabat Ketua Menteri Sabah pada pagi ini menzahirkan rasa terima kasih kepada Ketua Menteri Sabah atas sokongan dan dukungan yang diberikan. Dukungan ini membuktikan bahawa soal persuratan bahasa, sastera dan penerbitan dalam bahasa kebangsaan tidak terpinggir dalam pelan pembangunan Sabah ke arah pencapaian Sabah Maju Jaya.  Antara perkara yang dibincangkan dalam pertemuan tersebut termasuklah hala tuju dan kegiatan DBPCS yang melibatkan pelbagai agensi, perancangan berkaitan penerbitan buku dan hal-hal berkaitan DBP.

Yang turut hadir dalam pertemuan ini ialah Ahli Lembaga Pengelola DBP, Datuk Jasni Matlani; Pengarah DBPCS, Puan Aminah Awang Basar; dan pegawai kanan DBPCS.


UMK dan DBP Perkasa Penulisan Popular dalam Majalah dan Penerbitan Buku

Bachok – Universiti Malaysia Kelantan (UMK) melalui Fakulti Pengajian Bahasa dan Pembangunan Insan dengan kerjasama Dewan Bahasa dan Pustaka telah menganjurkan Bengkel Penulisan Popular pada hari ini, bertempat di UMK Bachok. Dua orang pegawai DBP dari Kuala Lumpur diundang sebagai penceramah bagi mengendalikan bengkel tersebut. Sebanyak 30 orang peserta yang terdiri daripada ahli akademik Fakulti Pengajian Bahasa dan Pembangunan Insan serta Fakulti Teknologi Kreatif dan Warisan hadir sepanjang kedua-dua sesi yang dijalankan tersebut.

Bengkel ini bertujuan untuk memberikan pendedahan kepada ahli akademik UMK mengenai peluang dan ruang yang disediakan oleh pihak DBP bagi penerbitan penulisan popular dalam 11 majalah terbitannya dan portal digital JendelaDBP serta penerbitan buku.

Pengisian bengkel ini dimulai dengan sesi pertama yang dikendalikan oleh Encik Abd. Kadir Mohd. Ayub, Editor majalah Dewan Masyarakat. Beliau memperkenalkan 11 majalah mengikut bidang yang diterbitkan oleh DBP secara bulanan dan portal digital DBP, iaitu JendelaDBP. Selain itu, perincian kandungan setiap majalah beserta ruangan-ruangan yang bersesuaian dengan kepakaran peserta yang hadir turut dikongsikan oleh beliau dengan mendalam. Pengalaman beliau yang luas dalam konteks perolehan dan penerbitan bahan penulisan popular dalam majalah DBP telah memberikan pencerahan yang amat baik kepada para peserta.

Sesi kedua pula dikendalikan oleh Puan Tengku Fauziah Ku Mat, Ketua Editor Bahagian Buku Bahasa DBP. Beliau berkongsi pengalaman selama 25 tahun berkhidmat di DBP khususnya mengenai proses perolehan dan penerbitan buku pelbagai jenis seperti buku ilmiah dan buku umum. Yang menariknya, beliau juga memperincikan tips dan rahsia penghasilan manuskrip yang berkualiti untuk diterbitkan oleh DBP. Penyampaian beliau begitu bersahaja, namun amat berkesan dalam usaha meningkatkan motivasi para peserta bagi menyediakan draf manuskrip buku untuk dihantar kepada pihak DBP bagi tujuan penilaian.

UMK dengan kerjasama DBP turut berhasrat untuk memperkasakan penghasilan dan perolehan penulisan makalah popular dan penerbitan buku yang berkualiti serta layak diterbitkan oleh DBP sesuai dengan kepakaran bidang ahli akademik di UMK. Inisiatif ini juga bermatlamat untuk menyebarluaskan idea dan pemikiran ahli akademik supaya boleh dimanfaatkan oleh masyarakat, sekaligus dapat memberikan impak dalam pengukuhan Keluarga Malaysia yang harmoni dan sejahtera.


Penerbitan Buku Ilmu Rancakkan Lagi Industri Perbukuan Negara

Serdang – Apabila berbicara tentang buku ilmu, pasti terbayang di minda pembaca bahawa buku-buku tersebut diterbitkan untuk kegunaan para pelajar di universiti, kolej, maktab dan sekolah. Akan tetapi, adakah buku-buku selain itu tidak diklasifikasikan sebagai buku ilmu? Persoalan inilah yang diutarakan oleh YBhg. Profesor Emeritus Abdullah Hassan, Penasihat PTS Media Group Sdn. Bhd. ketika sesi pembentangan Forum “Penerbitan Buku Ilmu untuk Pembaca Umum” pada pagi tadi.

Forum tersebut merupakan satu daripada program yang diadakan sempena Ekspo Buku Malaysia dan Persidangan Buku Antarabangsa 2022 yang diadakan mulai 22 Ogos 2022 hingga 25 Ogos 2022 di Pusat Kebudayaan dan Kesenian Sultan Salahuddin Abdul Aziz Shah, Universiti Putra Malaysia (UPM).

“Buku-buku yang dijual di kedai buku biasa juga merupakan buku ilmu, tetapi ada kelainannya daripada buku yang digunakan oleh para pelajar sama ada pada peringkat sekolah atau universiti. Buku-buku tersebut diterbitkan untuk pembaca umum. Buku tersebut yang juga dikenali dengan tread books ialah buku-buku ilmu tetapi telah disesuaikan, dicetak dan dijual, dan pembelinya bukan terdiri daripada para pelajar semata-mata, tetapi juga melibatkan masyarakat umum.

“Terdapat banyak buku ilmu yang terdapat di kedai buku, tetapi masyarakat umum tidak menyedari bahawa buku tersebut ialah buku ilmu. Buku-buku tersebut ditulis dalam pelbagai genre, sama ada fiksyen atau bukan fiksyen, meliputi resepi, sejarah, buku kanak-kanak dan buku agama yang dipersembahkan dalam bentuk yang menarik dan mudah difahami. Maka, tidak hairanlah jika ada pelajar universiti yang akan membelinya sebagai buku rujukan kerana persembahannya yang lebih santai, jelas beliau.

Menurut beliau lagi, dalam pembangunan sesebuah negara terdapat perkaitan antara negara yang mempunyai banyak buku ilmu, makanya rakyatnya membaca dan menjadi pandai; berbanding dengan negara yang tidak banyak buku ilmu dan mereka tetap dalam keadaan tidak membangun. Sebagai contoh, di Jepun, Korea, Taiwan dan China, selepas ilmu diimport masuk ke negara tersebut dan menjadi bacaan rakyatnya, barulah negara itu membangun dengan lebih pesat.

Untuk meningkatkan jumlah penerbitan buku ilmu, beliau mencadangkan supaya  bilangan penulis dapat ditingkatkan, selain melantik para penterjemah supaya mereka boleh mengimport ilmu ke dalam bahasa tempatan. Kempen membaca di sekolah juga harus digiatkan dan pelajar digalakkan membaca buku ilmu selain buku cerita. Setiap orang harus menjadikan amalan membaca sebagai tabiat yang kekal sepanjang hayat. Selain itu, penulis yag menulis dalam bahasa Melayu diberikan markah dalam penunjuk prestasi utama (KPI) masing-masing.

“Buku umum sangat perlu, malah pasarannya jauh lebih besar daripada buku ilmu yang digunakan oleh para pelajar di universiti,” tegas beliau.

Sementara itu, Dr. Rosmani Omar, Ketua Editor Bahagian Majalah, Dewan Bahasa dan Pustaka (DBP) yang merupakan ahli panel kedua forum bersetuju dengan definisi buku ilmu yang diberikan oleh YBhg. Profesor Emeritus Dr. Abdullah Hassan bahawa buku ilmu merujuk apa-apa genre buku dalam pelbagai bidang ilmu yang memberikan manfaat kepada pembaca, termasuklah bahasa, sastera, agama serta sains dan teknologi.  Dalam konteks DBP, selain daripada penerbitan berasaskan komersial, DBP juga menerbitkan buku yang menitikberatkan soal tanggungjawab sosial. Usaha ini dilakukan bagi mendukung Dasar Buku Negara, Dasar Industri Kreatif Negara dan Dasar Galakan Membaca yang diperkenalkan oleh kerajaan. Pada masa ini, usaha menanam sifat suka membaca terus dilaksanakan menerusi program Dekad Membaca Kebangsaan dan Dekad Bahasa Kebangsaan pada pelbagai peringkat agensi.

Menurut beliau, walaupun dalam fasa pandemik buku-buku digital menjadi pilihan rakyat Malaysia, namun semasa Pesta Buku Kuala Lumpur yang lalu, sambutan yang diberikan oleh rakyat Malaysia terhadap buku fizikal amat menggalakkan. Hal ini bermakna bahawa buku fizikal masih diminati oleh rakyat Malaysia.

“Oleh itu, buku-buku ilmiah dalam bahasa Melayu perlu diperbanyak dalam usaha memenuhi keperluan rakyat Malaysia dan pada masa yang sama untuk memartabatkan bahasa Melayu sebagai bahasa ilmu, bahasa ekonomi dan bahasa negara seterusnya bahasa antarabangsa. Karya tersebut juga boleh dipelbagaikan untuk bacaan umum mengikut sasaran pembaca,” tambah beliau.

Dalam hal ini, DBP terus berusaha mempertingkatkan jumlah buku ilmu termasuklah buku ilmiah dalam bahasa kebangsaan dan bahasa-bahasa lain selain menerbitkan buku dalam bidang sains dan teknologi. Kerjasama dengan universiti juga dilakukan bagi memastikan judul-judul terancang dapat diterbitkan, di samping usaha menerbitkan tesis dalam bentuk buku.

Bagi menarik minat pembaca buku-buku ilmu dengan lebih berkesan, DBP juga menerbitkan buku ilmu dalam bentuk interaktif, seperti penggunaan audio visual menerusi penggunaan kod respon pantas (QR) dan aplikasi digital interaktif untuk kanak-kanak yang dipasarkan menerusi Google Play.

Selain itu, DBP telah membangunkan pelantar penerbitan digital, iaitu JendelaDBP dalam usaha mengangkat karya yang diterbitkan ke peringkat antarabangsa. JendelaDBP sebagai pusat sehenti kandungan digital DBP turut memuat naik buku-buku bercetak dan digital yang diterbitkan sebagai usaha mempromosikan dan menjual buku-buku tersebut. Buku-buku yang diterbitkan dijual secara dalam talian dan dipromosikan menerusi kaedah penstriman.

“Usaha penerbitan buku perlu dipergiat untuk menyokong agenda dan dasar negara. Usaha memandaikan bangsa merupakan tanggungjawab kita bersama. DBP membuka seluas-luasnya ruang dan peluang untuk penulis berkarya dengan DBP. Seterusnya, usaha pendigitalan karya harus dilaksanakan agar karya yang diterbitkan dapat diakses pada peringkat global kerana penerbitan buku fikizal dan digital merupakan kesinambungan peradaban bangsa,” jelas beliau lagi.

Beliau juga mencadangkan pemberian baucar buku diadakan kembali sebagai satu galakan kepada masyarakat untuk terus membudayakan amalan membaca.


مڠكومرسيالكن توليسن جاوي منروسي تيكنولوڬي ڤنديڬيتلن

Untuk mendapatkan maklumat terkini, ikuti kami melalui Telegram


Anugerah Buku Negara: Menyuntik Motivasi kepada Penulis dan Editor

Serdang – Dewan Bahasa dan Pustaka (DBP) hari ini memenangi dua lagi anugerah dalam majlis Anugerah Buku Negara yang berlangsung di Dewan Besar Pusat Kebudayaan dan Kesenian Sultan Salahuddin Abdul Aziz Shah, Universiti Putra Malaysia (UPM) sempena Ekspo Buku Malaysia dan Persidangan Buku Antarabangsa 2022. Kemenangan ini secara tidak langsung dapat menyuntik motivasi kepada penulis dan editor untuk sama-sama berganding bahu menghasilkan karya yang bermutu.

Anugerah yang dimenangi adalah bagi kategori Buku Umum Terbaik (Pendidikan), iaitu buku bertajuk Pendidikan untuk Semua tulisan Dr. Mazlee Malik, dan Anugerah Buku Umum Terbaik (Koleksi Fotografi), iaitu buku Anak Gunung Selat Sunda tulisan Profesor Datuk Dr. Mohamed Hatta Shaharom.

Buku Pendidikan untuk Semua merupakan kompilasi ucapan penulis sebagai Menteri Pendidikan dalam tiga bahasa, iaitu Melayu, Inggeris dan Jerman. Menurut editor buku tersebut, Encik Armin Azahari, anugerah ini menjadi bukti bahawa adunan antara penulis dengan editor mampu menghasilkan karya yang berkualiti.

“Anugerah ini seharusnya menjadi motivasi kepada penulis untuk menghasilkan karya yang lebih baik. Editor akan turut berasa gembira apabila melihat sesebuah buku yang diusahakannya meraih kejayaan,” katanya.

Oleh itu, menurutnya, penulis secara umumnya mesti bersedia untuk mendengar pandangan editor. Manuskrip yang dihantar oleh penulis tidak semestinya telah lengkap, malah lazimnya ada ruang untuk penambahbaikan dan pemurnian. Penulis juga perlu bersedia untuk mengadakan sesi libat urus dengan editor, sebaik-baiknya secara bersemuka. Pada masa yang sama, penulis perlu memahami kekangan yang dihadapi oleh editor yang menyebabkan manuskripnya tidak dapat diurus dengan segera.

Sementara itu, editor buku Anak Gunung Selat Sunda, Puan Rabaah Jaafar berkata, keistimewaan buku tersebut terletak pada gambar yang berkualiti dan kandungan teks yang dapat memberikan maklumat tentang negara jiran Malaysia, iaitu Indonesia dari segi kebudayaan dan pelancongan. Teksnya merupakan catatan pengalaman penulis yang telah lebih 40 kali mengunjungi Indonesia, antaranya termasuklah Jakarta, Yogyakarta, Medan, Makasar dan Banda Aceh.

Menceritakan tentang pengalaman bersama-sama penulis sepanjang mengendalikan buku tersebut, beliau berkata, penulis seorang yang komited, sangat mesra dan mudah dibawa berbincang, teliti serta sangat mengutamakan kualiti gambar. Penulis dengan foto ibarat lagu dan irama. Beliau kagum melihat koleksi foto penulis dari tahun 2004 hingga tahun 2019 yang masih tersimpan elok untuk penerbitan buku tersebut.

“Anugerah Buku Negara merupakan pengiktirafan kepada karyawan dalam bidang penerbitan. Hal ini dapat memberikan motivasi kepada editor dan penerbit untuk sentiasa membantu dan memberikan galakan kepada penulis untuk menghasilkan karya yang bermutu,” katanya.

Anugerah tersebut telah disampaikan oleh YBhg. Tan Sri Abu Kassim Mohamed, Profesor Adjung Universiti Putra Malaysia (UPM) merangkap Pengerusi Alam Flora Sdn. Bhd. Terdahulu dalam ucapannya, beliau berkata, kerjasama dan kesepakatan sangat perlu bagi memastikan hasrat membudayakan semangat cinta akan buku ilmiah terus membara. Pada masa yang sama, penyampaian Anugerah Buku Negara kepada penggiat penulis buku dan kreatif merupakan pengiktirafan kepada mereka yang berjaya menghasilkan karya yang bermutu tinggi.

“Ilmu ini perlu dimafaatkan ke arah kemanfaatan dan kesejahteraan. Dalam Islam juga telah digalakkan pencarian ilmu sebagai teras pembangunan dan kejayaan manusia. Dalam konteks ini, penulisan dan perbukuan ilmu merupakan perkara yang cukup penting untuk menjadikan bukan sahaja manusia, tetapi peradaban sesuatu bangsa dan negara,” katanya.

Turut hadir pada majlis tersebut ialah YBhg. Tan Sri Profesor Datuk Wira Dr. Abdul Latiff Abu Bakar, Pengerusi Lembaga Pengelola Yayasan Pembangunan Buku Negara (YPBN); YH Profesor Dato’ Dr. Mohd Roslan Sulaiman, Naib Caselor Universiti Putra Malaysia (UPM); YBhg. Profesor Ir. Ts. Dr. Mohamed Karim Haji Sultan, Pengerusi Program Ekspo Buku Malaysia dan Persidangan Buku Antarabagsa 2022, dan YBhg. Datuk Dr. Roslan Basaruddin, Pengarah Ekspo Buku Malaysia dan Persidangan Buku Antarabangsa 2022.


Berusaha ke Arah Keterangkuman – Titah DYMM Sultan Nazrin Muizzuddin Shah

Bersempena dengan Ekspo Buku Malaysia dan Persidangan Buku Antarabangsa 2022 bertempat di Dewan Besar, Pusat Kebudayaan dan Kesenian Sultan Salahuddin Abdul Aziz Shah, Universiti Putra Malaysia, Duli Yang Maha Mulia Paduka Seri Sultan Perak Darul Ridzuan, Sultan Nazrin Muizzuddin Shah Ibni Almarhum Sultan Azlan Muhibbuddin Shah Al-Maghfur-Lah berkenan berangkat menzahirkan titahnya.

Dalam majlis tersebut, baginda menzahirkan ucapan terima kasih kepada Yayasan Pembangunan Buku Negara (YPBN) kerana memilih buku Striving for Inclusive Development: From Pangkor to a Modern Malaysian State, terbitan Oxford University Press pada tahun 2019, untuk penulisnya diperakui sebagai penerima Anugerah Perdana: Tokoh Penulis Diraja.

Yang berikut diperturunkan titah baginda.

Hasil karya penulisan DYMM Sultan Nazrin Muizzuddin Shah, buku Striving for Inclusive Development: From Pangkor to a Modern Malaysian State dan Charting the Economy.

Dari Abu Hurairah r.a., Rasulullah SAW bersabda:

Apabila seseorang anak Adam itu meninggal dunia, maka terputuslah amalannya kecuali tiga perkara: pertama, sedekah jariah; kedua, ilmu yang dimanfaatkan; dan ketiga, anak soleh yang mendoakan untuknya.

Semoga Allah SWT melimpahkan berkat kepada usaha yang beta rintis dan menerimanya sebagai usaha yang memiliki unsur-unsur keilmuan.

Sejambak melati ayahanda suntingkan,
    Buat anakanda pewaris watan;
Sejarah negara ayahanda paparkan,
    Moga anakanda jadikan pedoman.

“The paramount challenge facing the country is that of becoming a cohesive society which offers all of its citizens a voice, respects and celebrates diversity, and places effective checks on those entrusted with power. To these ends, institutions must build trust, operate for the benefit of the people, and be accountable to the whole nation. Political power must be more widely distributed and decentralized, so as to reduce the chances of malfeansance and abuse”.

Firman Allah SWT dalam Surah Hud, ayat 118 dan 119 bermaksud:

Dan kalaulah Tuhanmu (wahai Muhammad) menghendaki, tentulah Ia menjadikan umat manusia semuanya menurut agama yang satu.  (Tetapi Ia tidak berbuat demikian) dan kerana itulah mereka terus-menerus berselisihan. Tetapi orang yang telah diberi rahmat oleh Tuhanmu, (mereka bersatu di dalam agama ALLAH); dan untuk (perselisihan dan rahmat) itulah Allah menjadikan manusia…

Wahai umat manusia! Sesungguhnya Kami telah mencipta kamu daripada lelaki dan perempuan, dan Kami telah menjadikan kamu berbagai-bagai bangsa dan bersuku puak, supaya kamu berkenal-kenalan (dan beramah mesra antara satu dengan yang lain).  Sesungguhnya semulia-mulia kamu di sisi Allah ialah orang yang lebih takwanya antara kamu (bukan yang lebih keturunan atau bangsanya)…

Balasan yang demikian itu adalah kerana sesungguhnya Allah tidak akan mengubah sesuatu nikmat yang telah dikurniakan-Nya kepada sesuatu kaum sehingga mereka mengubah apa-apa yang ada pada diri mereka sendiri. Dan (ingatlah) sesungguhnya Allah Maha Mendengar Maha Mengetahui.

Pertama: Menidakkan ciptaan dan perintah Ilahi.

Kedua: Bercanggah dengan semangat yang terkandung dalam Perlembagaan Persekutuan.

Demikianlah titah DYMM Paduka Seri Sultan Perak Darul Ridzuan, Sultan Nazrin Muizzuddin Shah dalam majlis tersebut yang berlangsung pada 24 Ogos 2022. Semoga titah baginda ini dijadikan pedoman oleh seluruh Keluarga Malaysia.


Wanita Penyumbang Kejayaan Pembangunan Negara

Untuk mendapatkan maklumat terkini, ikuti kami melalui Telegram

Kangar – “Komitmen, kesabaran dan kecekalan individu bernama wanita sebagai seorang isteri, ibu, anak, kesemuanya melengkapi dirinya sebagai seorang wanita yang berjiwa besar, yakni memberikan inspirasi kepada semua.”

“Tiada siapa yang dapat menyangkal betapa pentingnya peranan golongan wanita dalam mengait dan menyulam kisah kejayaan sesebuah keluarga, masyarakat mahupun negara.”

Raja Muda Perlis, DYTM Tuanku Syed Faizuddin Putra Jamalullail menitahkan bahawa peranan dan sumbangan yang dimainkan oleh wanita dalam pembangunan negara begitu besar dan tidak ternilai harganya.

Demikianlah titah baginda ketika berkenan menyempurnakan perasmian Pembukaan Webinar Yayasan Tuanku Fauziah (YTF): Women in Search of Excellence Siri Ke-12 bertajuk Women as Frontiers of Society, anjuran Universiti Sains Malaysia (USM) dengan kerjasama YTF pada pagi tadi.

Sepanjang tempoh webinar itu berlangsung, baginda menzahirkan rasa bangga terhadap pencapaian kaum wanita yang dilihat semakin hari semakin ramai bilangannya yang mencipta kejayaan dalam pelbagai bidang, sama ada di dalam negara mahupun di luar negara.

“Wanita pada hari ini sememangnya memainkan peranan besar dan telah banyak menyumbang terhadap pembangunan negara. Wanita merupakan satu daripada tonggak pembangunan negara yang paling penting bukan sahaja dari segi aspek sosial, politik dan ekonomi, malah merangkumi segala aspek pembangunan negara,” titah baginda.

Tuanku Raja Muda yang juga merangkap Penasihat Di Raja Yayasan Tuanku Fauziah percaya bahawa pelibatan wanita dalam organisasi pentadbiran dalam pelbagai peringkat dapat membawa perubahan yang besar terhadap dasar dan undang-undang, dan sekali gus menyumbang kepada pembangunan keluarga, masyarakat, negeri dan negara.

Terdahulu, Pengerusi Webinar, Profesor Madya Dr. Saidatulakmal Mohd. dan Naib Canselor Universiti Sains Malaysia, Profesor Dato’ Dr. Faisal Rafiq Mahamd Adikan menyampaikan ucapan alu-aluan.

Ucaptama bertajuk “Peranan Wanita dalam Masyarakat” disampaikan oleh Timbalan Naib Canselor, Hal Ehwal Pembangunan Pelajar dan Alumni USM, Profesor Dr. Azlinda Azman yang disusuli dengan forum bertopik “Wanita Perkasa Era Digital” dikongsi oleh senarai panel hebat terdiri daripada Profesor Emerita Datuk Dr. Asma Ismail, FASC, Profesor Emerita Dato’ Dr. Rashidah Shuib dan Puan Ong Bee Leng, FASC.

Webinar tersebut ditutup oleh Raja Puan Muda Perlis, DYTM Tuanku Hajah Lailatul Shahreen Akashah Khalil yang juga Pengerusi YTF pada sebelah tengah harinya.


Enam Inti Pati Resolusi Rancakkan Lagi Industri Perbukuan Negara

Serdang –  Resolusi sempena program Ekspo Buku Malaysia 2022 dan Persidangan Buku Antarabangsa 2022 telah dibentangkan di Dewan Besar, Pusat Kebudayaan dan Kesenian, Sultan Salahuddin Abdul Aziz Shah, Universiti Putra Malaysia (UPM) petang tadi. Ekspo dan persidangan tersebut telah berlangsung dengan jayanya selama empat hari mulai 22 Ogos lalu.

Resolusi tersebut dibentangkan dalam majlis penutupan program oleh Prof. Dato’ Dr. Abdul Mua’ti @ Zamri Ahmad yang merupakan Pengarah Pusat Strategik dan Perhubungan Korporat UPM. Antara rumusan dan resolusi tersebut ialah:

Rumusan dan resolusi tersebut telah diserahkan oleh Dato’ Prof. Dr. Mohd Roslan Sulaiman, Naib Canselor UPM kepada Ybhg. Dato’ Ts. Kamel Mohamad, Timbalan Ketua Pengarah Perkhidmatan Awam (Operasi) untuk diserahkan kepada Kementerian Pengajian Tinggi Malaysia.

Turut hadir dalam majlis penutupan tersebut ialah Ybhg. Tan Sri Prof. Datuk Wira Dr. Abdul Latiff Abu Bakar, Pengerusi Lembaga Pengelola Yayasan Pembangunan Buku Negara (YPBN), dan YBhg. Prof. Ir. Ts. Dr. Mohamed Thariq Hameed Sultan, Pengerusi  Program Ekspo Buku Malaysia 2022 dan Persidangan Buku Antarabangsa 2022.


Peluang Kerjaya Wanita Tiada Batasannya

Kangar – Raja Puan Muda Perlis, DYTM Tuanku Hajah Lailatul Shahreen Akashah Khalil menegaskan agar masyarakat kini lebih cakna dengan isu yang menyentuh peranan wanita dalam membentuk negara yang maju.

“Sumbangan wanita dalam pelbagai bidang haruslah diberi perhatian dan galakan supaya mereka terus menjadi pemangkin kepada pembangunan negara yang sejahtera, harmoni dan berdaulat,” titah baginda dalam perasmian Penutupan Webinar Yayasan Tuanku Fauziah (YTF): Women in Search of Excellence Siri Ke-12’ bertajuk Women as Frontiers of Society, anjuran Universiti Sains Malaysia (USM) dengan kerjasama YTF pada tengah hari tadi.

Dalam majlis perasmian tersebut, DYTM Raja Puan Muda Perlis menitahkan bahawa kecemerlangan wanita bukan hanya terbatas dengan aktiviti domestik, tetapi melangkaui batasan disiplin akademik sehingga berupaya melahirkan golongan wanita profesional yang menjadi pemimpin, penyelidik, usahawan, pembuat dasar serta individu berketerampilan unggul.

Baginda berharap agar wanita di Malaysia terus dikurniakan keazaman yang  jitu untuk melaksanakan peranan sebagai pemangkin kepada peningkatan taraf dan kualiti hidup masyarakat menerusi penglibatan dan sumbangan dalam pelbagai bidang dan ruang kehidupan. Bak kata pepatah, “tangan yang menghayun buaian mampu menggoncang dunia”.

“Wanita adalah tonggak kepada kemandirian pembangunan masyarakat yang harmoni dan sejahtera.”

Webinar tersebut disampaikan oleh Timbalan Naib Canselor, Hal Ehwal Pembangunan Pelajar dan Alumni USM, Profesor Dr. Azlinda Azman dengan tajuk “Peranan Wanita dalam Masyarakat”. Seterusnya disusuli dengan forum “Wanita Perkasa Era Digital” yang dikongsikan oleh senarai ahli panel hebat terdiri daripada Profesor Emerita Datuk Dr. Asma Ismail, FASC, Profesor Emerita Dato’ Dr. Rashidah Shuib dan Puan Ong Bee Leng, FASC.

Menariknya, pada akhir majlis, persembahan Gamelan oleh Dewan Budaya, USM dan tayangan Kompilasi Pencapaian dan Sumbangan Penyelidik Wanita di Pusat Pengajian Sains Kemasyarakatan, selain tayangan video khas “Woman as Frontiers of Society”.


Kunjungan Hormat FDAM ke DBP: Mengangkat Bahasa dalam Filem

Untuk mendapatkan maklumat terkini, ikuti kami melalui Telegram

Kuala Lumpur – Filem merupakan wadah penterjemahan suatu gagasan yang dibawa oleh pengkarya yang menjadi cerminan bagi identiti sesebuah bangsa dan negara.

Sebagai kesannya, penggunaan bahasa atau lontaran dialog dalam sesebuah filem akan menterjemahkan budaya dan imej negara yang disegani.

Pada petang ini, bertempat di Menara Dewan Bahasa dan Pustaka (DBP), Persatuan Pengarah Filem Malaysia (FDAM) mengadakan kunjungan hormat bagi memperkukuh hubungan sinergi dalam usaha mempertahankan filem kebangsaan dalam bahasa Melayu.

Menurut Ketua Pengarah DBP, YBhg. Datuk Abang Sallehuddin Abg. Shokeran, usaha memartabatkan penggunaan bahasa Melayu bukan sahaja terletak pada bahu DBP, bahkan semua pihak termasuklah penggiat industri perfileman negara.

Tambahnya lagi, sebagai pusat khazanah ilmu, DBP sememangnya kaya dengan pelbagai terbitan buku, novel dan majalah yang boleh diadaptasikan dalam filem mengikut kesesuaian penerbit.

Sejak tahun 1956 hingga sekarang, DBP banyak menerbitkan pelbagai novel yang sesuai untuk diadaptasikan sebagai filem.

“Alhamdulillah, antara buku yang diadaptasi dan disiarkan dalam televisyen melalui drama dan filem, termasuklah Ayahanda, Korban Kasih, Pekan Kecil Kampung Terpencil dan Srengenge. Ternyata karya ini  mendapatkan sambutan yang menggalakkan, malah memenangi tiga anugerah, iaitu telefilem terbaik, pengarah telefilem terbaik dan penulis telefilem skrip terbaik.

Ujar YBhg. Datuk Abang Sallehuddin lagi,

Penggiat seni wajar menitikberatkan penggunaan bahasa Melayu yang betul dalam setiap karya mereka kerana bahasa kebangsaan tidak sesekali menggugat prestasi dan kualiti cerita, malah diiktiraf untuk pasaran antarabangsa dengan nilai budaya dan bahasanya yang tersendiri.

Oleh itu, DBP sangat mengalu-alukan penerbit filem dan drama untuk memanfaatkan karya terbitan DBP untuk diadaptasikan sebagai filem.

Sementara itu, Presiden FDAM, YBrs. Dr. Ahmad Ibrahim turut memandang serius terhadap penyelewengan bahasa seperti bahasa rojak, bahasa campuran dan bahasa asing yang digunakan tanpa memikirkan kesannya.

Maka itu, sebagai  pengarah FDAM, beliau bertanggungjawab untuk menggerakkan platform pembudayaan bahasa dalam perfileman tempatan.

Tujuan pertemuan ini diadakan adalah untuk mencadangkan agar diadakan Seminar Nasional: Bahasa dalam Filem, selain kerjasama yang akan diperincikan dalam memorandum persefahaman yang bakal dimaterai kelak.”

“Seminar itu perlu melibatkan semua stesen televisyen dan penggiat seni tempatan untuk menjayakan agenda memartabatkan bahasa Melayu, serta memastikan keberkesanan filem dalam mempengaruhi budaya sesebuah masyarakat.

Pada masa yang sama, beliau juga meletakkan keyakinan yang tinggi bahawa permuafakatan antara DBP, FDAM dengan stesen televisyen mampu merealisasikan pembudayaan bahasa Melayu yang betul dalam industri perfileman untuk dimanfaatkan oleh masyarakat, selain meningkatkan pasaran produk (filem dan drama) tempatan.

Yang turut hadir dalam kunjungan hormat tersebut ialah Ahmad Hashim, Ketua Biro Kesejahteraan Sosial FDAM; Haji Mohamad Zaini Hassan, Ketua Sekretariat FDAM; Mohamad Letfee Ahmad, Ketua Biro Komunikasi dan Media FDAM; serta para pegawai kanan DBP.


Malaysia, Negara Pilihan Pelajar Indonesia

Untuk mendapatkan maklumat terkini, ikuti kami melalui Telegram

Kangar – Kedudukan geografi, persamaan bahasa dan budaya, kos yang berpatutan dan kedudukan taraf universiti yang tinggi menjadikan Malaysia sebagai negara pilihan bagi pelajar Indonesia.

Menurut Konsul Jeneral Republik Indonesia di Pulau Pinang, Bambang Suharto, secara puratanya, jumlah pelajar Malaysia yang belajar di Indonesia hanya satu pertiga berbanding dengan jumlah pelajar Indonesia yang belajar di Malaysia. Dari tahun 2015 hingga tahun 2021, jumlah pelajar Indonesia yang belajar di Malaysia adalah lebih daripada 9680 orang. Sementara itu, hanya kira-kira 3575 pelajar Malaysia yang menuntut di Indonesia.

Dalam majlis perasmian International Summit on Knowledge Advancements (ISKA) 2022, Bambang Suharto memaklumkan bahawa kerjasama antara Indonesia dengan Malaysia dalam bidang pendidikan memiliki cakupan yang sangat luas, yakni mulai dari peringkat individu, institusi hinggalah ke peringkat kerajaan.

Antaranya termasuklah kerjasama antara individu dengan institusi pendidikan tinggi, pertukaran mahasiswa apparenticeship ke Malaysia, pertukaran mahasiswa vokasional, pelatih guru dan juga pertukaran mahasiswa belajar di Malaysia.

Seminar selama dua hari ini melibatkan penyertaan sebanyak 150 rektor dan kepimpinan Muhammadiyah dan Aisyah dari seluruh Indonesia yang diketuai oleh Ketua Umum Pimpinan Pusatnya, Profesor Dr. KH. Haedar Nashir dan isterinya, Puan Noordjanah yang bertandang ke negeri Perlis.

“ISKA 2022 sangat bermanfaat kerana merupakan platform bagi para ahli akademik, pelaku industri untuk berkongsi ilmu dan gagasan, memperluas jaringan, dan menyampaikan penemuan hasil penelitiannya dan menjejaki berbagai potensi lain yang bermanfaat bagi masa depan yang lebih baik.”

Bambang Suharto turut merakamkan ucapan tahniah dan selamat maju jaya kepada Universiti Muhammadiyah Malaysia yang akan beroperasi di Perlis tidak lama lagi dan berharap agar seminar ini memberikan manfaat yang besar kepada masyarakat, khususnya pelajar universiti.

Majlis anjuran Universiti Muhammadiyah Malaysia (UMAM) telah disempurnakan oleh Raja Muda Perlis, DYTM Tuanku Syed Faizuddin Putra Jamalullail di Kangar, semalam.